Bɔfoi 28 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nBɔfoi Lɛ Anitsumɔi 28:1-31\nAtsa Publio papa (7-10)\n28 Be ni wɔyashɛ shweshweeshwe lɛ, wɔná wɔle akɛ atsɛɔ ŋshɔkpɔ lɛ Malta.+ 2 Ni mɛi ni wieɔ maŋsɛɛ wiemɔ* lɛ kɛ wɔ ye yɛ mlihilɛ ni nɔ bɛ naa.* Amɛshɛre la ni amɛhere wɔ fɛɛ hiɛmɛɛ ejaakɛ no mli lɛ nugbɔ miinɛ ni fɛ̃i miiye. 3 Shi be ni Paulo bua lai naa ni ekɛyawo la lɛ mli lɛ, onufu ko je kpo kɛjɛ mli yɛ la lɛ naawalɛ lɛ hewɔ, ni ekpɛtɛ Paulo nine he. 4 Be ni mɛi ni wieɔ maŋsɛɛ wiemɔ lɛ ahiŋmɛi gba kooloo ni pɔizin yɔɔ emli lɛ nɔ akɛ etsotsoro enine he lɛ, amɛkɛɛkɛɛ amɛhe akɛ: “Ekã shi faŋŋ akɛ nuu nɛɛ gbɔmɔgbelɔ ji lɛ, ni eyɛ mli akɛ ejɛ ŋshɔ lɛ mli ebashɛ shi shweshweeshwe moŋ, shi Jalɛ Sane* eŋmɛɛɛ lɛ gbɛ ni eya nɔ ehi wala mli.” 5 Shi ehwanya kooloo lɛ ewo la lɛ mli ni nɔ ko nɔ ko efeee lɛ. 6 Shi amɛkpa gbɛ akɛ ebaafuu loo ebaatswa shi egbo trukaa. Be ni amɛkwɛ gbɛ aahu ni nɔ ko nɔ ko efeee lɛ lɛ, amɛtsake amɛjwɛŋmɔ ni amɛbɔi kɛɛmɔ akɛ, nyɔŋmɔ ko ji lɛ. 7 Agbɛnɛ ŋshɔkpɔ lɛ nɔ hiɛnaanɔ gbɔmɔ ni atsɛɔ lɛ Publio lɛ yɛ shikpɔji yɛ jɛmɛ niiaŋ, ni ehere wɔ hiɛmɛɛ ni efee wɔ gbɔ gbii etɛ. 8 Eba mli akɛ Publio papa kã saa nɔ kɛ atridii, ni emusuŋ hu etsɔ waa, ni Paulo tee eŋɔɔ ni eyasɔle, ekɛ eniji ŋmɛlɛ enɔ ni etsa lɛ.+ 9 Be ni afee enɛ sɛɛ lɛ, mɛi krokomɛi hu ni yɔɔ ŋshɔkpɔ lɛ nɔ ni bɛ hewalɛ lɛ bɔi eŋɔɔbaa, ni atsa amɛ.+ 10 Amɛ hu amɛke wɔ nibii babaoo kɛwo wɔhiɛ nyam, ni be ni wɔmiiba wɔbawo meele kɛshi lɛ, amɛhã wɔ nɔ fɛɛ nɔ ni he hiaa wɔ. 11 Nyɔji etɛ sɛɛ lɛ, wɔwo meele ko ni ekadimɔ nɔ yɛ eyitsogbɛ ji “Zeu Bihii.” Meele lɛ jɛ Aleksandria ni ebaye fɛ̃i be lɛ yɛ ŋshɔkpɔ lɛ nɔ. 12 Wɔyadamɔ Sirakusa ni wɔhi jɛmɛ gbii etɛ; 13 ni wɔjɛ jɛmɛ lɛ, wɔlɔgɔ shi kɛba Regio. Enɔ jetsɛremɔ lɛ, wuoyi kɔɔyɔɔ ko batswa ni wɔyashɛ Puteoli yɛ gbi ni ji enyɔ lɛ nɔ. 14 Wɔyana nyɛmimɛi yɛ jɛmɛ ni amɛkpa wɔ fai ni wɔkɛ amɛ ahi shi gbii kpawo, kɛkɛ ni wɔshi koni wɔya Roma. 15 Be ni nyɛmimɛi ni yɔɔ jɛmɛ lɛ nu wɔhe sane lɛ, amɛba koni amɛkɛ wɔ abakpe yɛ Apio Jara lɛ nɔ tɔ̃ɔ kɛ Gbɔiatoohei Etɛ lɛ. Be ni Paulo hiŋmɛi gba amɛnɔ lɛ, eda Nyɔŋmɔ shi ni ená ekãa.+ 16 Agbɛnɛ, be ni wɔbote Roma lɛ, aŋmɛ Paulo gbɛ ni ekome ehi shi, lɛ kɛ asraafonyo ni buɔ ehe lɛ. 17 Shi gbii etɛ sɛɛ lɛ, etsɛ Yudafoi lɛ ahiɛnaanɔbii lɛ kɛbakpe. Be ni amɛnaa ebakpe shi lɛ, ekɛɛ amɛ akɛ: “Ataamɛi, nyɛmimɛi, eyɛ mli akɛ mifeko nɔ ko mishiko maŋbii lɛ loo wɔtsɛmɛi lɛ akusumii lɛ moŋ,+ shi akɛ mi ewo Romabii lɛ adɛŋ akɛ gboklɛfonyo kɛjɛ Yerusalem.+ 18 Ni be ni mɛi nɛɛ tao misane lɛ mli lɛ,+ amɛtao akɛ amɛŋmɛɛ mihe, ejaakɛ amɛnaaa nɔ ko ni tsɔɔ akɛ misa gbele yɛ mihe.+ 19 Shi be ni Yudafoi lɛ ekpɛlɛɛɛ lɛ, no nyɛ minɔ koni mikɛ misane lɛ ahã Kaisare,+ shi jeee akɛ miyɛ sane ko ni mikɛbaafɔ̃ mimaŋ lɛ nɔ. 20 Enɛ hewɔ lɛ, mibi ni mana nyɛ, koni mikɛ nyɛ awie, ejaakɛ Israel hiɛnɔkamɔ lɛ hewɔ awo mi nɛkɛ tsein* nɛɛ.”+ 21 Amɛkɛɛ lɛ akɛ: “Wɔnine shɛko woji anɔ kɛjɛko Yudea yɛ ohewɔ, ni nyɛmimɛi ni jɛ jɛmɛ amɛba lɛ hu eko eko ebagbako loo ebawieko ohe sane gbonyo ko. 22 Shi wɔsusuɔ akɛ ehi akɛ wɔɔbo osusumɔi lɛ toi, ejaakɛ yɛ anɔkwale mli lɛ, nɛkɛ jamɔ kuu nɛɛ,+ wɔle akɛ awieɔ he efɔŋ yɛ he fɛɛ he.”+ 23 Ni amɛto lɛ gbi, ni amɛteŋ mɛi babaoo ba eŋɔɔ yɛ eshihilɛhe lɛ. Ni kɛjɛ leebi kɛyashi gbɛkɛ lɛ, eye Nyɔŋmɔ Maŋtsɛyeli lɛ he odase fitsofitso kɛgbála sane lɛ mli etsɔɔ amɛ, ni ejɛ Mose Mla+ lɛ kɛ Gbalɔi+ lɛ fɛɛ mli ebɔ mɔdɛŋ akɛ ebaahã amɛyiŋ atsɔ kɛba Yesu gbɛfaŋ.+ 24 Mɛi komɛi bɔi hemɔkɛyeli námɔ yɛ nibii ni ewie lɛ amli; mɛi krokomɛi heee amɛyeee. 25 Ni akɛni amɛkɛ amɛhe kpãaa gbee hewɔ lɛ, amɛbɔi shimɔ, ni Paulo wie wiemɔ kome nɛɛ: “Eja pɛ akɛ mumɔ krɔŋkrɔŋ lɛ tsɔ gbalɔ Yesaia nɔ ewie etsɔɔ nyɛtsɛmɛi lɛ 26 akɛ, ‘Yaa maŋ nɛɛ ŋɔɔ ni oyakɛɛ akɛ: “Nu lɛ nyɛbaanu moŋ nɛ, shi nyɛnuŋ shishi kɔkɔɔkɔ, ni kwɛmɔ lɛ nyɛbaakwɛ moŋ nɛ, shi nyɛnaŋ kɔkɔɔkɔ.+ 27 Ejaakɛ maŋ nɛɛ tsui ekpiliŋ, ni amɛkɛ amɛtoii nuɔ moŋ shi amɛfeee he nɔ ko, ni amɛŋamɔ amɛhiŋmɛii, koni amɛkɛ amɛhiŋmɛii akana ni amɛkɛ amɛtoii akanu ni amɛkɛ amɛtsui akanu shishi ni amɛku amɛsɛɛ, ni mitsa amɛ.”’+ 28 No hewɔ lɛ, nyɛnáa nyɛlea akɛ atsu yiwalaheremɔ ni jɛ Nyɔŋmɔ ŋɔɔ nɛɛ kɛtee jeŋmaji lɛ aŋɔɔ;+ bɔ fɛɛ bɔ ni fee lɛ, amɛbaabo toi.”+ 29 * —— 30 No hewɔ lɛ, ehi jɛmɛ afii enyɔ sɔŋŋ yɛ shĩa ni lɛ diɛŋtsɛ eyahai lɛ mli,+ ni ehereɔ mɛi fɛɛ ni baa eŋɔɔ lɛ hiɛmɛɛ, 31 ni eshiɛɔ Nyɔŋmɔ Maŋtsɛyeli lɛ etsɔɔ amɛ ni ekɛ nɔmimaa babaoo* tsɔɔ amɛ Nuŋtsɔ Yesu Kristo he saji,+ ni mɔ ko mɔ ko etsĩii lɛ gbɛ.\n^ Loo “jɛmɛ bii.”\n^ Loo “kɛ wɔ ye yɛ gbɛ ni tsɔɔ akɛ amɛsumɔɔ gbɔmɔ waa nɔ.”\n^ Greek mli lɛ Diʹke, eeenyɛ efee akɛ ekɔɔ oweletɔɔ nyɔŋmɔyoo ko he, loo eeenyɛ efee akɛ aawie jalɛsane he oookɛɛ mɔ ko ni.\n^ Loo “kɔsɔŋkɔsɔ.”\n^ Loo “kɛ ekãa babaoo.”


Mɛni obaanyɛ ofee koni otsɔ Nyɔŋmɔ naanyo? Wɔsusu gbɛi ni nyiɛ sɛɛ nɛɛ ni obaanyɛ otsɔ nɔ ni okɛ lɛ abɔ naanyo lɛ he:\nLé Nyɔŋmɔ gbɛ́i ni ji Yehowa lɛ, ni okɛtsu nii.\nOkɛ lɛ agba sane daa kɛtsɔ sɔlemɔ kɛ e-Wiemɔ, ni ji Biblia lɛ ni oookase daa lɛ nɔ.\nYaa nɔ ofee nibii ni saa Yehowa hiɛ daa gbi.\nTsi obɛŋkɛ Nyɔŋmɔ kɛtsɔ egbɛ́i lɛ kɛnitsumɔ, sɔlemɔ ni ooosɔle ohã lɛ, e-Wiemɔ lɛ kasemɔ, kɛ nɔ ni sa ehiɛ ni ooofee lɛ nɔ\nYɛ taomɔnii nɛɛ anaa lɛ, ani obaanyɛ owie akɛ oofee nibii ni he hiaa ni baahã otsɔ Nyɔŋmɔ naanyo? Ani nibii komɛi yɛ ni onuɔ he akɛ obaanyɛ oya ohiɛ babaoo yɛ amɛfeemɔ mli? Eji anɔkwale akɛ, ebaabi ni omia ohiɛ, shi susumɔ nɔ ni baajɛ nakai feemɔ mli kɛba lɛ he.\nYoo ko ni jɛ United States ni atsɛɔ lɛ Jennifer lɛ wie akɛ, “Mɔdɛŋ fɛɛ ni mɔ ko bɔɔ ni ekɛ Nyɔŋmɔ abɔ naanyo lɛ he baa sɛɛnamɔ waa. Naanyobɔɔ nɛɛ kɛ jɔɔmɔi babaoo baa: ehãa wɔnáa hiɛkɛnɔfɔɔ babaoo yɛ Nyɔŋmɔ mli, wɔnuɔ lɛ shishi jogbaŋŋ, shi nɔ ni fe fɛɛ lɛ, ehãa wɔnáa suɔmɔ babaoo wɔhãa lɛ. Shihilɛ gbɛ ko bɛ ni fe enɛ!”\nKɛ́ oosumɔ ni okɛ Nyɔŋmɔ abɔ naanyo lɛ, Yehowa Odasefoi baaná he miishɛɛ waa akɛ amɛaaye amɛbua bo. Amɛbaanyɛ amɛto gbɛjianɔ ni amɛkɛ bo akase Biblia lɛ ni aheee nɔ ko. Wɔmiifɔ̃ bo nine hu ni oya he ni amɛkaseɔ Biblia lɛ yɛ, ni ji Maŋtsɛyeli Asa ni bɛŋkɛ bo lɛ nɔ. Kɛ́ otee jɛmɛ lɛ obaanyɛ okɛ mɛi ni buɔ amɛ kɛ Nyɔŋmɔ teŋ wekukpaa lɛ akɛ nɔ ko ni jara wa waa lɛ abɔ naanyo. * Kɛ́ ofee nakai lɛ, bo hu obaanu he tamɔ lalatsɛ lɛ nu he lɛ, ekɛɛ akɛ: “Mi lɛ, Nyɔŋmɔ ŋɔɔ hilɛ hi hã mi.”—Lala 73:28.\n^ kk. 9 Kɛ́ ootao ni akɛ bo akase Biblia lɛ loo ole he ni Maŋtsɛyeli Asa ko ni bɛŋkɛ bo yɔɔ lɛ, ofainɛ bi mɔ ni kɛ wolo tɛtrɛɛ nɛɛ hã bo lɛ, loo yaa wɔ-Wɛb saiti ni ji, www.jw.org/gaa, ni okwɛ he ni aŋma TAOMƆ WƆSƐƐGBƐ ni yɔɔ shishigbɛ lɛ.


Ha Omii Ashɛ Yehowa Kaimɔi lɛ Ahe | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Armenia (West) Aymara Azerbaijani Azerbaijani (Cyrillic) Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumuii Awiemɔ Croatia Czech Dangme Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kazakh Kikuyu Kirghiz Kirundi Korea Kwangali Kwanyama Latvia Lingala Lithuania Luo Malagasy Malay Malta Mexico Mumuii Awiemɔ Mizo Moore Myanmar Ndebele Ndonga Nepali Ngabere Norway Nzema Oromo Ossetia Pangasinan Papiamento (Curaçao) Poland Portuguese (Brazil) Punjabi Quechua (Ayacucho) Quechua (Bolivia) Rarotongan Romania Russia Russia Mumuii Awiemɔ Samoa Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Spania Sranantongo Swahili Swati Sweden Tagalog Tahiti Tatar Tetun Dili Thailand Tigrinya Tiv Tsonga Turkey Twi Ukrain Umbundu Uruund Uzbek Venda Vietnam Waray-Waray Wayuunaiki Wolaita Xhosa Yoruba Zulu\n‘Miŋɔ okaimɔi lɛ mifee migbɛfaŋ nɔ kɛmiiya naanɔ.’—LALA 119:111.\nMɛni hewɔ esa akɛ wɔmii ashɛ Yehowa kaimɔi lɛ ahe lɛ?\nTe wɔɔfee tɛŋŋ wɔwaje hekɛnɔfɔɔ ni wɔyɔɔ yɛ Yehowa mli lɛ?\nMɛni hewɔ esa akɛ wɔhiɛ adɔ yɛ Nyɔŋmɔ sɔɔmɔ lɛ mli lɛ?\n1. (a) Te mɛi feɔ amɛnii amɛhaa tɛŋŋ kɛ́ awo amɛ ŋaa, ni mɛni haa ebaa lɛ nakai? (b) Te mɔ ko ni woɔ ehe nɔ lɛ feɔ enii ehaa tɛŋŋ kɛ́ awo lɛ ŋaa?\nMƆ FƐƐ MƆ kɛ bɔ ni efeɔ enii yɛ gbɛtsɔɔmɔ he. Akɛ nɔkwɛmɔnɔ lɛ, kɛ́ mɔ ko ni yɔɔ hegbɛ wo wɔ ŋaa lɛ, ewaaa akɛ wɔkɛbaatsu nii, shi kɛ́ wɔtipɛŋfonyo loo mɔ ko ni yɔɔ wɔshishi wo wɔ ŋaa lɛ, ekolɛ wɔbaakpoo. Esoro bɔ ni mɔ fɛɛ mɔ feɔ enii ehaa yɛ tsɔsemɔ kɛ ŋaawoo he. Mɛi komɛi yɛ ni kɛ́ atsɔse amɛ loo awo amɛ ŋaa lɛ, edɔɔ amɛ, amɛhao, loo amɛnuɔ he akɛ awo amɛ hiɛgbele, shi yɛ mɛi komɛi agbɛfaŋ lɛ, no wajeɔ amɛ, ewoɔ amɛ ekãa, ni ekanyaa amɛ koni amɛfee babaoo. Mɛni hewɔ ebaa lɛ nakai? Henɔwomɔ ji nɔ kome ni haa ebaa lɛ nakai. Kɛ́ awo henɔwolɔ ko ŋaa lɛ, esusuɔ akɛ jeee lɛ esa nakai ŋaawoo lɛ, ni ekɛtsuuu nii, no hewɔ lɛ enáaa he sɛɛ.—Abɛi 16:18.\n2. Mɛni hewɔ anɔkwa Kristofoi náa ŋaawoo ni jɛ Nyɔŋmɔ Wiemɔ lɛ mli lɛ he miishɛɛ lɛ?\n2 Shi anɔkwa Kristofoi náa ŋaawoo kpakpa he miishɛɛ waa, titri lɛ, kɛ́ ejɛ Nyɔŋmɔ Wiemɔ lɛ mli. Yehowa kaimɔi lɛ haa wɔyɔseɔ osharai ni jɛɔ jeŋbai gbohii tamɔ heloonaa nibii asɛɛtiumɔ, bɔlɛnamɔ jeŋba sha, tsofai ni akɛtsuɔ nii yɛ gbɛ ni esaaa nɔ, kɛ dãa ni anuɔ bɔ ni esaaa lɛ amli kɛbaa. (Abɛi 20:1; 2 Kor. 7:1; 1 Tes. 4:3-5; 1 Tim. 6:6-11) Kɛfata he lɛ, Nyɔŋmɔ kaimɔi lɛ atoi ni wɔboɔ lɛ haa wɔnáa “tsuijurɔ.”—Yes. 65:14.\n3. Mɛni lalatsɛ lɛ fee ni esa akɛ wɔkase?\n3 Bɔni afee ni wɔbaa wekukpaa krɛdɛɛ ni yɔɔ wɔ kɛ wɔŋwɛi Tsɛ lɛ teŋ lɛ yi lɛ, esa akɛ wɔya nɔ wɔkɛ Yehowa gbɛtsɔɔmɔi ni nilee yɔɔ mli lɛ atsu nii. Esa akɛ wɔkase lalatsɛ lɛ, mɔ ni ŋma akɛ: “Miŋɔ [okaimɔi] lɛ mifee migbɛfaŋ nɔ kɛmiiya naanɔ, ejaakɛ nomɛi ahe miishɛɛ mitsui náa” lɛ. (Lala 119:111) Ani wɔ hu wɔyɛ he miishɛɛ akɛ wɔɔye Yehowa kitai lɛ anɔ, aloo bei komɛi lɛ wɔnuɔ he akɛ amɛnɔyeli wa tsɔ? Kɛ́ bei komɛi lɛ ewaa kɛhaa bo akɛ ooobo ŋaawoo toi lɛ, onijiaŋ akaje wui. Obaanyɛ owaje hekɛnɔfɔɔ ni oyɔɔ yɛ Nyɔŋmɔ mli akɛ ekitai lɛ anɔ bɛ lɛ! Nyɛhaa wɔkwɛa gbɛi etɛ ni wɔbaanyɛ wɔtsɔ nɔ wɔfee nakai.\nWAJEMƆ HEKƐNƆFƆƆ NI OYƆƆ YƐ YEHOWA MLI LƐ KƐTSƆ SƆLEMƆ NƆ\n4. Mɛni tsakeee yɛ David shihilɛ mli?\n4 Eyɛ mli akɛ Maŋtsɛ David tsɔ shihilɛi kpakpai kɛ shihilɛi gbohii amli moŋ, shi hekɛnɔfɔɔ ni eyɔɔ yɛ e-Bɔlɔ lɛ mli lɛ tsakeee kɔkɔɔkɔ. Ewie akɛ: “Yehowa, bo miwóɔ misusuma nɔ mihaa. Mi-Nyɔŋmɔ, bo onɔ mihiɛ kã!” (Lala 25:1, 2) Mɛni ha David ná hekɛnɔfɔɔ ni tamɔ nɛkɛ yɛ eŋwɛi Tsɛ lɛ mli?\n5, 6. Mɛni David sɔlemɔi lɛ haa wɔnaa yɛ wekukpaa ni kã ekɛ Yehowa teŋ lɛ he?\n5 Mɛi pii yɛ ni ja amɛyaje jaramɔ shihilɛ mli dani amɛsɔleɔ amɛhaa Nyɔŋmɔ. Amɛtamɔ naanyo loo wekunyo ko ni ja shika loo nɔ ko he miihia lɛ dani ekɛbo wieɔ. Kɛ́ enɛ tee nɔ be kplaŋŋ lɛ, ani obaanyɛ okɛɛ akɛ nakai mɔ lɛ sumɔɔ bo lɛɛlɛŋ? David efeee nakai. David sɔle eha Yehowa yɛ shihilɛ fɛɛ shihilɛ mli—ekpakpa jio, efɔŋ jio—ni ekɛtsɔɔ akɛ esumɔɔ Nyɔŋmɔ ni ekɛ ehe fɔ̃ɔ enɔ.—Lala 40:9.\n6 Kadimɔ bɔ ni David jie Yehowa yi yɛ wiemɔi ni nyiɛ sɛɛ nɛɛ amli lɛ: “Yehowa, wɔ-Nuŋtsɔ, kwɛ bɔ ni ogbɛ́i lɛ je agbo yɛ shikpɔŋ lɛ nɔ fɛɛ, bo ni oŋɔɔ onunyam lɛ ohàa ŋwɛi!” (Lala 8:2) Kɛ́ okwɛ wiemɔi ni David kɛtsu nii lɛ, ani onaaa naanyobɔɔ kpaakpa ni yɔɔ ekɛ eŋwɛi Tsɛ lɛ teŋ lɛ? David ná Nyɔŋmɔ agbojee lɛ kɛ enunyam lɛ he miishɛɛ aahu akɛ no tsirɛ lɛ ni ejie eyi “daa nɛɛ.”—Lala 35:28.\n7. Mɛɛ gbɛ nɔ sɔlemɔ ni wɔsɔleɔ wɔhaa Nyɔŋmɔ daa lɛ yeɔ ebuaa wɔ?\n7 Taakɛ David fee lɛ, esa akɛ wɔkɛ Yehowa agba sane daa, koni hekɛnɔfɔɔ ni wɔyɔɔ yɛ emli lɛ mli awa. Biblia lɛ kɛɔ akɛ: “Nyɛtsia nyɛbɛŋkɛa Nyɔŋmɔ, ni eeetsi eeebɛŋkɛ nyɛ.” (Yak. 4:8) Sɔlemɔ ni wɔsɔleɔ wɔhaa Nyɔŋmɔ lɛ hu ji gbɛ kroko ni he hiaa waa ni wɔtsɔɔ nɔ wɔnáa mumɔ krɔŋkrɔŋ lɛ.—Nyɛkanea 1 Yohane 3:22.\n8. Mɛni hewɔ esaaa ni wɔkɛ wiemɔi kome too tsuɔ nii be fɛɛ be kɛ́ wɔmiisɔle lɛ?\n8 Kɛ́ oosɔle lɛ, ani okɛ wiemɔi kome too lɛ nɔŋŋ tsuɔ nii be fɛɛ be? Kɛ́ nakai ni lɛ, dani obaasɔle lɛ, ŋɔɔ be fioo kɛjwɛŋ nɔ ni otaoɔ okɛɛ lɛ he. Kɛ́ be fɛɛ be ni wɔkɛ wɔnaanyo loo wɔwekunyo ko miiwie lɛ wɔkɛ wiemɔi kome too lɛ nɔŋŋ tsuɔ nii lɛ, ani ebaaŋɔɔ enaa? Ebaashɛ he ko ni eboŋ wɔ toi dɔŋŋ? Eyɛ mli akɛ kɛ́ Yehowa tsuji anɔkwafoi lɛ jɛ amɛtsuiŋ amɛsɔle lɛ etsimɔŋ etoi moŋ, shi esa akɛ wɔbɔ mɔdɛŋ akɛ wɔkɛ wiemɔi kome too lɛ nɔŋŋ tsuŋ nii be fɛɛ be kɛ́ wɔmiisɔle.\n9, 10. (a) Mɛɛ nibii wɔbaanyɛ wɔsɔle yɛ he? (b) Mɛni baaye abua wɔ koni wɔjɛ wɔtsuiŋ wɔsɔle?\n9 Eyɛ faŋŋ akɛ, kɛ́ wɔmiisumɔ ni wɔbɛŋkɛ Nyɔŋmɔ lɛ, esaaa akɛ wɔsɔlemɔ feɔ hiɛaŋhiɛaŋ. Babaoo ni wɔhaa Yehowa leɔ wɔtsuiiaŋ susumɔi lɛ, babaoo ni hekɛnɔfɔɔ ni wɔyɔɔ yɛ emli lɛ mli waa. Belɛ, mɛni ji nibii komɛi ni esa akɛ wɔsɔle yɛ he? Nyɔŋmɔ Wiemɔ lɛ haa hetoo akɛ: “Nɔ fɛɛ nɔ mli lɛ nyɛkɛ sɔlemɔ kɛ faikpamɔ kɛ shidaa atsĩa nyɛtutɔmɔi lɛ atã yɛ Nyɔŋmɔ hiɛ.” (Fil. 4:6) Anɔkwa sane ji akɛ, wɔbaanyɛ wɔsɔle yɛ nɔ fɛɛ nɔ ni baanyɛ asa wɔ kɛ Nyɔŋmɔ teŋ wekukpaa lɛ loo wɔ diɛŋtsɛ wɔshihilɛ he lɛ he.\n10 Wɔbaanyɛ wɔkase nibii babaoo kɛjɛ hii kɛ yei anɔkwafoi ni hi shi yɛ blema lɛ asɔlemɔi ni aŋmala yɛ Biblia lɛ mli lɛ mli. (1 Sam. 1:10, 11; Bɔf. 4:24-31) Sɔlemɔi kɛ lalai ni alá aha Yehowa lɛ eyi Biblia mli wolo ni ji Lalai lɛ mli obɔ. Adesai ahenumɔi fɛɛ—tsuiiaŋ dɔlɛ kɛ miishɛɛ fɛɛ je kpo yɛ sɔlemɔi kɛ lalai nɛɛ amli. Kɛ́ wɔkase sɔlemɔi nɛɛ jogbaŋŋ lɛ, ebaaha sɔlemɔi ni wɔ hu wɔsɔleɔ wɔhaa Yehowa lɛ afee nɔ ni shishinumɔ yɔɔ he.\nJWƐŊMƆ NYƆŊMƆ KAIMƆI LƐ ANƆ\n11. Mɛni hewɔ esa akɛ wɔjwɛŋ ŋaawoo ni yɔɔ Biblia lɛ mli lɛ nɔ lɛ?\n11 David kɛɛ akɛ: “Yehowa [kaimɔ] lɛ ma shi shiŋŋ, ehaa kwashia leɔ nii.” (Lala 19:8) No hewɔ lɛ, kɛ́ wɔji kwashiai, ni tsɔɔ akɛ wɔleee nii po lɛ, wɔbaanyɛ wɔtsɔmɔ nilelɔi kɛtsɔ Nyɔŋmɔ mlai lɛ ni wɔɔbo toi lɛ anɔ. Shi kɛ́ wɔmiisumɔ ni wɔye anɔkwa yɛ shihilɛi fɛɛ amli lɛ, esa akɛ wɔjwɛŋ ŋaawoi komɛi ni yɔɔ Biblia lɛ mli lɛ anɔ. Akɛ nɔkwɛmɔnɔ lɛ, kɛ́ wɔjwɛŋ Biblia mli shishitoo mlai anɔ lɛ, ebaaye ebua wɔ ni wɔya nɔ wɔye anɔkwa kɛ́ wɔkɛ kaa kpe yɛ skul loo nitsumɔhe, ni ebaaye ebua wɔ hu koni wɔkɛ Nyɔŋmɔ mlai ni kɔɔ lá he lɛ atsu nii, koni wɔkɛ wɔhe akawo maŋkwramɔŋ saji amli, ni ebaaha wɔkɛ Biblia mli shishitoo mla ni kɔɔ hesaamɔ kɛ atadewoo he lɛ hu atsu nii. Kɛ́ wɔjwɛŋ ŋaawoo ni Nyɔŋmɔ kɛhaa wɔ lɛ nɔ lɛ, ebaaha wɔsaa wɔhe wɔto shihilɛi nɛɛ. Kɛkɛ lɛ, wɔbaanyɛ wɔkpɛ wɔyiŋ yɛ bɔ ni wɔbaafee wɔnii wɔha kɛ́ wɔkɛ nakai shihilɛ kpe lɛ he. Kɛ́ wɔtsɔ hiɛ wɔsusu nii ahe, ni wɔsaa wɔhe wɔto lɛ, ehaŋ wɔyabote amane mli.—Abɛi 15:28.\n12. Mɛɛ sanebimɔi baaye abua wɔ koni Nyɔŋmɔ kaimɔi lɛ ahi wɔjwɛŋmɔ mli?\n12 Beni wɔkwɛɔ Nyɔŋmɔ shiwoi lɛ amlibaa gbɛ nɛɛ, ani wɔkɛ wɔnifeemɔi fɛɛ miitsɔɔ akɛ hemɔkɛyeli ni wɔyɔɔ yɛ eshiwoi lɛ amli lɛ mli wa lolo, ni akɛ, esuɔmɔnaa nii ji nɔ ni he hiaa fe fɛɛ yɛ wɔshihilɛ mli? Akɛ nɔkwɛmɔnɔ lɛ, ani wɔheɔ wɔyeɔ lɛɛlɛŋ akɛ etsɛŋ ni abaakpata Babilon Kpeteŋkpele lɛ hiɛ? Ani hemɔkɛyeli ni wɔyɔɔ yɛ jɔɔmɔi ni wɔsɛɛ lɛ wɔnine baashɛ nɔ—tamɔ shikpɔŋ lɛ ni baatsɔ paradeiso—lɛ mli wa lolo taakɛ eji be mli ni wɔkase he nii klɛŋklɛŋ kwraa lɛ? Ani wɔkɛ hiɛdɔɔ miitsu shiɛmɔ nitsumɔ lɛ lolo, aloo wɔkɛ nibii ni wɔsumɔɔ miiye klɛŋklɛŋ gbɛhe yɛ wɔshihilɛ mli? Ni gbohiiashitee he hiɛnɔkamɔ lɛ, Yehowa gbɛ́i lɛ he ni abaatse lɛ, kɛ emaŋtsɛyeli lɛ bem ni abaabu lɛ hu? Ani wɔkɛ hiɛdɔɔ susuɔ nibii nɛɛ ahe lolo? Kɛ́ wɔkɛ hiɛdɔɔ susu sanebimɔi ni tamɔ enɛɛmɛi lɛ ahe lɛ, ebaaha wɔya nɔ ‘wɔŋɔ Nyɔŋmɔ kaimɔi lɛ wɔfee wɔgbɛfaŋnɔ kɛya naanɔ.’—Lala 119:111.\n13. Mɛni hewɔ ebawa kɛha klɛŋklɛŋ afii 100 lɛ mli Kristofoi lɛ akɛ amɛaanu nibii komɛi ashishi lɛ? Okɛ enɛ he nɔkwɛmɔnɔ aha.\n13 Nibii komɛi yɛ Biblia lɛ mli ni wɔnuŋ shishi jogbaŋŋ amrɔ nɛɛ ejaakɛ eshɛko be ni Yehowa kɛbaagbala mli etsɔɔ wɔ. Yesu kɛɛ ebɔfoi lɛ shii abɔ akɛ esa akɛ ena amanehulu ní agbe lɛ. (Nyɛkanea Mateo 12:40; 16:21.) Shi bɔfoi lɛ nuuu nɔ ni etsɔɔ lɛ shishi. Beni egbo ni atee lɛ shi, ni ejie ehe kpo etsɔɔ kaselɔi lɛ saŋŋ, ní “egbele amɛjwɛŋmɔ naa, koni amɛna ŋmalɛi lɛ anaa” lɛ sɛɛ dani amɛnu shishi. (Luka 24:44-46; Bɔf. 1:3) Nakai nɔŋŋ hu beni afɔse mumɔ krɔŋkrɔŋ lɛ ashwie kaselɔi lɛ anɔ yɛ afi 33 Ŋ.B. Pentekoste Gbi lɛ nɔ lɛ sɛɛ dani amɛnu shishi akɛ Nyɔŋmɔ Maŋtsɛyeli lɛ baaye nɔ kɛjɛ ŋwɛi.—Bɔf. 1:6-8.\n14. Mɛɛ nɔkwɛmɔnɔ kpakpa nyɛmimɛi babaoo fee yɛ afi 1900 afii lɛ shishijee gbɛ yɛ amɛgbɛkpamɔ ni baaa mli lɛ fɛɛ sɛɛ?\n14 Nakai nɔŋŋ yɛ afi 1900 afii lɛ shishijee gbɛ lɛ, anɔkwa Kristofoi kpa gbɛ akɛ nibii komɛi baaya nɔ yɛ “naagbee gbii” lɛ amli, shi nakai nibii lɛ baaa mli. (2 Tim. 3:1) Akɛ nɔkwɛmɔnɔ lɛ, yɛ afi 1914 lɛ, amɛsusu akɛ etsɛŋ ni abaaŋɔ amɛ kɛya ŋwɛi, shi ebaaa mli nakai. Beni amɛgbɛkpamɔ lɛ baaa mli lɛ, amɛtee nɔ amɛkɛ hiɛdɔɔ kase Ŋmalɛ lɛ, ni amɛyɔse akɛ esa akɛ atsu shiɛmɔ nitsumɔ kpele ko dã. (Mar. 13:10) No hewɔ lɛ, yɛ afi 1922 lɛ, J. F. Rutherford, ni no mli lɛ lɛ ji mɔ ni nyiɛ shiɛmɔ nitsumɔ lɛ hiɛ lɛ kɛɛ mɛi ni ebabua amɛhe naa yɛ majimaji ateŋ kpee ko ni afee yɛ Cedar Point yɛ Ohio yɛ U.S.A. lɛ akɛ: “Naa, Maŋtsɛ lɛ miiye nɔ! Nyɛ ji enajiaŋdamɔlɔi sanejajelɔi. No hewɔ lɛ, nyɛtswaa, nyɛtswaa, nyɛtswaa Maŋtsɛ lɛ kɛ emaŋtsɛyeli lɛ he adafi.” Kɛjɛ nakai beaŋ kɛbaa nɛɛ, abale Yehowa tsuji ni yɔɔ ŋmɛnɛ lɛ akɛ mɛi ni jajeɔ “maŋtsɛyeli lɛ he sanekpakpa lɛ.”—Mat. 4:23; 24:14.\n15. Kɛ́ wɔjwɛŋ bɔ ni Nyɔŋmɔ eye ebua ewebii lɛ he lɛ, te wɔbaaná he sɛɛ wɔha tɛŋŋ?\n15 Kɛ́ wɔjwɛŋ naakpɛɛ gbɛ nɔ ni Yehowa etsɔ eye ebua ewebii lɛ yɛ blema kɛ ŋmɛnɛŋmɛnɛ lɛ he lɛ, ehaa wɔnáa hekɛnɔfɔɔ yɛ emli akɛ ebaaha eshiwoi lɛ fɛɛ aba mli. Kɛfata he lɛ, Nyɔŋmɔ kaimɔi lɛ haa egbalɛi ni wɔkpaa amɛmlibaa gbɛ lɛ hiɛɔ wɔjwɛŋmɔ kɛ wɔtsuii amli be fɛɛ be. Nyɔŋmɔ shiwoi lɛ anɔ ni wɔɔjwɛŋ lɛ baaye abua wɔ ni wɔná hekɛnɔfɔɔ yɛ eshiwoi lɛ amli.\nWAJEMƆ HEKƐNƆFƆƆ NI OYƆƆ YƐ YEHOWA MLI LƐ KƐTSƆ NYƆŊMƆJAMƆ NIFEEMƆI ANƆ\n16. Kɛ́ wɔkɛ hiɛdɔɔ tsu shiɛmɔ nitsumɔ lɛ, mɛɛ jɔɔmɔi wɔnáa?\n16 Yehowa, wɔ-Nyɔŋmɔ lɛ ji Nyɔŋmɔ ni yɔɔ hewalɛ kpele. Lalatsɛ lɛ bi akɛ: “Namɔ ji hewalɔ tamɔ bo, Yehowa?” Ni etsa nɔ akɛ: “Onineshi hu wa, oninejurɔ kwɔ gojoo.” (Lala 89:9, 14) Akɛni Yehowa ji Nyɔŋmɔ hewalɔ hewɔ lɛ, kɛ́ wɔmia wɔhiɛ yɛ esɔɔmɔ lɛ mli lɛ, ehiɛ sɔɔ, ni ejɔɔ wɔ. Ehaa enaa akɛ, etsuji hii kɛ yei, gbekɛbii kɛ onukpai fɛɛ yeee “hejɔfeemɔ aboloo.” (Abɛi 31:27) Kɛ́ wɔkɛ hiɛdɔɔ tsu teokrase nitsumɔi lɛ, belɛ wɔmiikase wɔ-Bɔlɔ lɛ. Kɛ́ wɔjɛ wɔtsui mli fɛɛ wɔsɔmɔ Nyɔŋmɔ lɛ, wɔnáa miishɛɛ, ni Yehowa hu tsui nyɔɔ emli waa, ni ejɔɔ wɔsɔɔmɔ lɛ nɔ.—Nyɛkanea Lala 62:13.\n17, 18. Mɛɛ gbɛ nɔ Yehowa gbɛtsɔɔmɔi ni wɔkɛtsuɔ nii lɛ wajeɔ hekɛnɔfɔɔ ni wɔyɔɔ yɛ emli lɛ? Okɛ enɛ he nɔkwɛmɔnɔ aha.\n17 Kɛ́ hemɔkɛyeli ni wɔyɔɔ yɛ Yehowa mli lɛ tsirɛ wɔ ni wɔkɛ egbɛtsɔɔmɔi tsu nii lɛ, mɛɛ gbɛ nɔ no wajeɔ hekɛnɔfɔɔ ni wɔyɔɔ yɛ emli lɛ? Susumɔ nɔ ni ba beni eshwɛ fioo ni Israelbii lɛ baabote Shiwoo Shikpɔŋ lɛ nɔ lɛ he okwɛ. Yehowa fã osɔfoi ni tere kpaŋmɔ adeka lɛ ni amɛnyiɛ kɛyabote Yordan Faa lɛ mli. Shi beni amɛbɛŋkɛ faa lɛ, amɛna akɛ nugbɔnɛmɔ eha nu lɛ eyi aahu eje ŋa, ni eeho boboobo. Mɛni Israelbii lɛ baafee? Ani amɛbaamɛ yɛ faa lɛ naa otsii abɔ kɛyashi nui lɛ anɔ baagbɔ? Dabi, amɛkɛ amɛhe fɔ̃ Yehowa nɔ kwraa, ni amɛkɛ egbɛtsɔɔmɔi tsu nii. Mɛni jɛ mli kɛba? Biblia lɛ kɛɛ akɛ: “Ní osɔfoi ni tere adeka lɛ anaji sa nu lɛ mli pɛ . . . kɛkɛ ni nu ni jɛɔ yiteŋgbɛ baa lɛ te shi damɔ shi ké kome. . . . Shi osɔfoi lɛ . . . wa damɔ shi shiŋŋ yɛ shikpɔŋ gbiŋ nɔ . . . kɛyashi beyinɔ ni maŋ muu lɛ fɛɛ fo Yordan tã.” (Yosh. 3:12-17) Kwɛ bɔ ni Israelbii lɛ atsui baanyɔ amɛmli amɛha beni nu ni jɛɔ yiteŋgbɛ baa lɛ te shi damɔ shi lɛ! Akɛni amɛkɛ Yehowa gbɛtsɔɔmɔi tsu nii hewɔ lɛ, hemɔkɛyeli ni Israelbii lɛ yɔɔ yɛ emli lɛ mli bawa waa.\nAni okɛ ohe baafɔ̃ Yehowa nɔ taakɛ ewebii ni hi shi yɛ Yoshua beaŋ lɛ fee lɛ? (Kwɛmɔ kuku 17, 18)\n18 Eji anɔkwale akɛ, ŋmɛnɛ lɛ Yehowa efeee naakpɛɛ nii ni tamɔ nɛkɛ ehaaa ewebii lɛ, shi kɛ́ wɔjɛ hemɔkɛyeli mli wɔkɛ egbɛtsɔɔmɔi tsu nii lɛ, ejɔɔ wɔ. Nyɔŋmɔ mumɔ krɔŋkrɔŋ lɛ haa wɔnáa ekãa kɛshiɛɔ Maŋtsɛyeli lɛ he sanekpakpa lɛ yɛ jeŋ fɛɛ. Ni Kristo Yesu, ni ji Yehowa Odasefonyo ni fe fɛɛ lɛ wo ekaselɔi lɛ shi akɛ ebaafĩ amɛsɛɛ yɛ nitsumɔ ni he hiaa nɛɛ mli beni ekɛɛ akɛ: “No hewɔ lɛ nyɛyaa ni nyɛyafea jeŋmaji fɛɛ mikaselɔi . . . Mi lɛ mikɛ nyɛ yɛ daa kɛyashi jeŋ naagbee lɛ.” (Mat. 28:19, 20) Odasefoi lɛ ateŋ mɛi babaoo ni tsutsu ko lɛ amɛhiɛ gboɔ loo wiemɔ wa kɛha amɛ lɛ baanyɛ aye he odase akɛ Nyɔŋmɔ mumɔ krɔŋkrɔŋ lɛ eha amɛnyɛ amɛkɛ mɛi ni amɛleee egba sane yɛ shiɛmɔ nitsumɔ lɛ mli.—Nyɛkanea Lala 119:46; 2 Korintobii 4:7.\n19. Kɛ́ yiŋtoo ko hewɔ lɛ wɔnyɛɛɛ wɔtsu babaoo po lɛ, mɛɛ nɔmimaa wɔyɔɔ?\n19 Hela loo gbɔlɛ eha nyɛmimɛi hii kɛ yei komɛi nyɛɛɛ atsu babaoo yɛ Nyɔŋmɔ sɔɔmɔ lɛ mli. Shi amɛbaanyɛ amɛná nɔmimaa akɛ, “Tsɛ lɛ, mɔ ni ji musuŋtsɔlɛi atsɛ kɛ miishɛjemɔ fɛɛ Nyɔŋmɔ lɛ” nuɔ shihilɛ mli ni anɔkwa Kristofoi lɛ ateŋ mɔ fɛɛ mɔ yɔɔ lɛ shishi. (2 Kor. 1:3) Ehiɛ sɔɔ mɔdɛŋ fɛɛ ni wɔbɔɔ yɛ esɔɔmɔ lɛ mli lɛ waa. Beni wɔteŋ mɔ fɛɛ mɔ bɔɔ mɔdɛŋ akɛ etsu bɔ fɛɛ bɔ ni ebaanyɛ lɛ, esa akɛ wɔha ehi wɔjwɛŋmɔŋ akɛ, kɛ́ abaabaa wɔyi lɛ, edamɔ Kristo kpɔmɔ afɔleshaa lɛ mli hemɔkɛyeli ni wɔbaaná lɛ nɔ.—Heb. 10:39.\n20, 21. Mɛni ji gbɛi komɛi ni wɔbaanyɛ wɔtsɔ wɔha ana akɛ wɔyɛ hekɛnɔfɔɔ yɛ Yehowa mli?\n20 Wɔbɔɔ mɔdɛŋ fɛɛ ni wɔɔnyɛ akɛ wɔkɛ wɔbe, wɔhewalɛ, kɛ wɔheloonaa nibii baashã afɔle yɛ wɔjamɔ lɛ mli. Wɔmiisumɔ ni wɔjɛ wɔtsuiŋ fɛɛ wɔtsu “sanekpakpa jajelɔ nitsumɔ lɛ.” (2 Tim. 4:5) Eŋɔɔ wɔnaa akɛ wɔɔye wɔbua mɛi koni “amɛshɛ anɔkwale lɛ lee mli.” (1 Tim. 2:4) Eyɛ faŋŋ akɛ, kɛ́ wɔwo Yehowa hiɛ nyam, ni wɔjie eyi lɛ, wɔtsɔmɔɔ mumɔŋ niiatsɛmɛi. (Abɛi 10:22) Ni enɛ yeɔ ebuaa wɔ ni wɔnáa hekɛnɔfɔɔ ni mli wa yɛ wɔ-Bɔlɔ lɛ mli, ekɔɔɔ he eko nɔ ni baaba.—Rom. 8:35-39.\n21 Taakɛ wɔsusu he yɛ nikasemɔ nɛɛ mli lɛ, ebiɔ mɔdɛŋbɔɔ dani wɔbaanyɛ wɔkɛ wɔhe afɔ̃ Yehowa nɔ kɛha gbɛtsɔɔmɔ ni nilee yɔɔ mli. No hewɔ lɛ, feemɔ bɔ fɛɛ bɔ ni ooonyɛ kɛwaje hekɛnɔfɔɔ ni oyɔɔ yɛ Yehowa mli lɛ kɛtsɔ sɔlemɔ nɔ. Jwɛŋmɔ bɔ ni Yehowa ye eshiwoi anɔ yɛ blema kɛ bɔ ni ebaafee nakai wɔsɛɛ lɛ hu nɔ. Ni yaa nɔ owaje hekɛnɔfɔɔ ni oyɔɔ yɛ Yehowa mli lɛ kɛtsɔ Nyɔŋmɔjamɔ nifeemɔi anɔ. Anɔkwa, Yehowa kaimɔi lɛ baahi shi kɛya naanɔi anaanɔ. Nakai nɔŋŋ bo hu obaanyɛ ohi shi kɛya naanɔ!\nKɛmaje Mɔ Ko Kɛmaje Mɔ Ko Ha Omii Ashɛ Yehowa Kaimɔi lɛ Ahe


Nihewi Kɛ Yihewi, Nyɛ Ha Nyɛ He Mi Kɛ Yemi ɔ Mi Nɛ Wa | Kase\n‘Hemi kɛ yemi tsɔɔ kaa níhi nɛ wa nɛ́ kɛ wa hɛngmɛ ɔ, a ngɛ niinɛ.’—HEB. 11:1.\nLAHI: 41, 11\nMɛni ji ní komɛ nɛ ma nyɛ maa ye bua mo konɛ o hemi kɛ yemi ɔ mi nɛ wa?\nMɛni he je se nami ngɛ he kaa wa maa kane Baiblo mluku ɔ tsuo ɔ?\nMɛni maa ye bua mo konɛ o nyɛ nɛ o kɛ nihi nɛ sɛɛ Mawu kɛ adebɔ he ní?\n1, 2. Mɛni ka nihewi kɛ yihewi kɛ ma nyɛ maa kpe, nɛ mɛni a ma nyɛ maa pee kɛ da nya?\nYIHEYO ko nɛ e kɛ nyɛmiyo ko nɛ e ngɛ Britain ɔ yaa sukuu ɔ de nyɛmiyo ɔ ke: “O hɛ mi tɛ pe nɔ ko nɛ ma he ye kaa Mawu ngɛ.” Nyɛminyumu ko nɛ e ngɛ Germany ɔ ngma ke: “Ye tsɔɔli ɔmɛ susu kaa adebɔ he sane nɛ ngɛ Baiblo ɔ mi ɔ ji nyazia. Nɛ a susu kaa sukuu bi ɔmɛ tsuo heɔ su tsakemi tsɔɔmi ɔ yeɔ.” Nyɛmiyo wayoo ko nɛ e ngɛ France ɔ de ke: “E peeɔ ye tsɔɔli ɔmɛ nyakpɛ kaa sukuu bi komɛ ngɛ nɛ loloolo ɔ, a heɔ Baiblo ɔ yeɔ.”\n2 Kaa niheyo loo yiheyo nɛ o ngɛ Yehowa he ní kasee ɔ, anɛ o kplɛɛɔ su tsakemi tsɔɔmi ɔ nɔ akɛnɛ nihi fuu kplɛɛɔ nɔ ɔ he je lo? Anɛ o he we yi kaa Bɔlɔ ko ngɛ lo? Ke jã a, blɔhi fuu ngɛ nɛ o ma nyɛ maa gu nɔ konɛ o ha nɛ o hemi kɛ yemi ɔ mi nɛ wa. Blɔ kake nɛ o ma nyɛ maa gu nɔ kɛ pee jã ji kaa o kɛ juɛmi nɛ Mawu ha mo ɔ ma tsu ní. Lɔ ɔ “maa bu o he.” E maa po o he piɛ kɛ je je mi nile nɛ ma nyɛ ma puɛ o hemi kɛ yemi ɔ he.—Kane Abɛ 2:10-12.\n3. Mɛni he wa ma susu ngɛ ní kasemi nɛ ɔ mi?\n3 Mawu he anɔkuale nile lɛ haa nɛ nɔ náa hemi kɛ yemi nitsɛnitsɛ. (1 Tim. 2:4) Lɔ ɔ he ɔ, ke o ngɛ Mawu Munyu ɔ, kɛ wa Baiblo kasemi womi ɔmɛ kanee ɔ, koo kane lɛ eko kɛ eko kɛkɛ. Mo susu nɔ́ nɛ o ngɛ kane ɔ he, nɛ o ‘kɔ nɔ́ se’ konɛ o nu sisi saminya. (Mat. 13:23) Nyɛ ha nɛ waa hyɛ bɔ nɛ ke wa peeɔ jã a, lɔ ɔ ma ha nɛ wa hemi ke yemi ngɛ Mawu mi kaa lɛ ji Bɔlɔ, kɛ wa hemi kɛ yemi ngɛ Baiblo ɔ mi ɔ mi maa wa ha. Munyuhi babauu ngɛ Baiblo ɔ mi nɛ tsɔɔ kaa níhi nɛ wa heɔ yeɔ ɔ ‘ngɛ mi niinɛ.’—Heb. 11:1.\nNÍHI NƐ O MAA PEE KONƐ O HEMI KƐ YEMI Ɔ MI NƐ WA\n4. Mɛni he je nɛ e biɔ hemi kɛ yemi loko nɔ ko ma he Mawu aloo su tsakemi tsɔɔmi ɔ maa ye, nɛ mɛni e sa kaa waa pee?\n4 Anɛ ni komɛ de mo hyɛ kaa a heɔ su tsakemi tsɔɔmi ɔ yeɔ, ejakaa je mi si kpali tsɔɔ kaa e ngɛ mi, se hemi kɛ yemi lɛ haa nɛ nɔ ko heɔ yeɔ kaa Mawu ngɛ lo? Jã ji bɔ nɛ nihi fuu susuɔ. Se e sa kaa wa ha munyu nɛ ɔ nɛ hi wa juɛmi mi: Ke nɔ ko ma he ye kaa Mawu ngɛ jio, e ma he su tsakemi tsɔɔmi ɔ maa ye jio, e ma bi nɛ nɔ ɔ nɛ ná hemi kɛ yemi ko kɛ̃. Mɛni he je? Wa ti nɔ ko nɔ ko be nɛ e na Mawu hyɛ, aloo e na nɛ a ngɛ nɔ́ ko bɔe. (Yoh. 1:18) Nɛ jã kɛ̃ adesa ko be nɛ e na kaa nɔ́ ko ngɛ tsakee kɛ pee nɔ́ kpa hyɛ. Nɔ ko be nɛ na lohwe ko nɛ sãã si nɛ ngɛ tsakee kɛ pee lohwe nane eywiɛtsɛ hyɛ. (Hiob 38:1, 4) Enɛ ɔ he ɔ, e sa nɛ wɔ tsuo wa hla níhi a mi, nɛ wa susu he saminya, konɛ waa le nɔ́ nɛ ji anɔkuale ɔ. Bɔfo Paulo tu adebɔ he munyu. E ngma ke: “Kɛ je be nɛ Mawu bɔ je ɔ, e he wami nɛ ngɛ daa, kɛ e su nɛ ji níhi nɛ a nɛ́ kɛ hɛngmɛ ɔ jeɔ kpo paa ngɛ e nibɔ ní ɔmɛ a mi, nɛ adesa naa. Lɔ ɔ he ɔ, a be nya jemi ko kulaa.”—Rom. 1:20.\nKe o kɛ nihi ngɛ níhi a he susue ɔ, moo ngɔ níhi nɛ a kɛ peeɔ níhi a mi hlami nɛ ngɛ o je gbi mi ɔ kɛ tsu ní saminya (Hyɛ kuku 5)\n5. Mɛni níhi a mi hlami níhi ma nyɛ maa ye bua Mawu we bi konɛ a nu nɔ́ sisi saminya?\n5 ‘Nɔ́ sisi numi’ tsɔɔ kaa nɔ ko ma yɔse nɔ́ ko nɛ a nɛ́, aloo e ma yɔse nɔ́ ko nɛ e he wa kaa nɔ ko maa nu sisi. (Heb. 11:3) Nihi nɛ a nuɔ nɔ́ sisi ɔ kɛ a juɛmi hu tsuɔ ní, se pi a hɛngmɛ kɛ a tue kɛkɛ. Yehowa asafo ɔ ha wɔ níhi fuu nɛ a kɛ peeɔ níhi a mi hlami nɛ maa ye bua wɔ. Ní nɛ ɔmɛ ma nyɛ ma ha nɛ wa hemi kɛ yemi ɔ mi nɛ wa, nɛ lɔ ɔ ma ha nɛ waa ‘na’ wa Bɔlɔ ɔ. (Heb. 11:27) Ní nɛ ɔmɛ ekomɛ ji video nɛ ji The Wonders of Creation Reveal God’s Glory, kɛ womiyohi nɛ ji Was Life Created? kɛ The Origin of Life—Five Questions Worth Asking, kɛ womi nɛ ji Is There a Creator Who Cares About You? Jehanɛ hu ɔ, wa womi tɛtlɛɛ ɔmɛ haa nɛ wa náa ní kpakpahi nɛ wa ma nyɛ ma susu he. Behi fuu ɔ, Awake! ɔ haa nɛ wa naa nɔ́ he je nɛ amlɔ nɛ ɔ, je mi si kpali kɛ ni komɛ heɔ yeɔ kaa Mawu ngɛ ɔ. Munyu nɛ ji “Was It Designed?” (Anɛ A Bɔ Lo?) nɛ baa daa nyɔhiɔ ɔ haa nɛ wa naa adebɔ ní komɛ nɛ a ngɛ nyakpɛ. Behi fuu ɔ, je mi si kpali bɔɔ mɔde kaa a maa hyɛ adebɔ ní nɛ a ngɛ nyakpɛ nɛ ɔmɛ a nɔ kɛ pee nɔ́ ko.\n6. Ngɛ mɛni blɔ nɔ nɛ níhi nɛ a kɛ peeɔ níhi a mi hlami ɔ ye bua ni komɛ, nɛ mɛni blɔ nɔ e ye bua mo ngɛ?\n6 Nyɛminyumu ko nɛ e ye jeha 19 nɛ ngɛ United States ɔ tu womiyo enyɔ nɛ wa wo ta kɛ sɛ hlami ɔ he munyu ke: “Womiyo nɛ ɔmɛ a se be. I kase womiyo nɛ ɔmɛ si abɔ.” Nyɛmiyo ko hu nɛ e ngɛ France ɔ ngma ke: “Ye bua jɔ munyu nɛ ji ‘Was It Designed?’ (Anɛ A Bɔ Lo?) nɛ baa daa nyɔhiɔ ɔ he! Munyu nɛ ɔmɛ tsɔɔ kaa ga ní tsulɔ kpanaa ko ma nyɛ maa hyɛ adebɔ níhi a nɔ kɛ pee nɔ́ ko, se nɔ́ nɛ e maa pee ɔ kɛ adebɔ níhi nɛ a ngɛ nyakpɛ ɔ be nyɛe maa sɔ kɔkɔɔkɔ.” Ngɛ South Africa a, jokuɛ yiheyo ko nɛ e ye jeha 15 ɔ fɔli de ke: “Munyu nɛ wa biyo ɔ pɔɔ kanemi kekle ngɛ Awake! ɔ mi ji ‘Interview’ (Munyu bimi).” Mo hu nɛɛ? Anɛ o náa ní nɛ ɔmɛ a he se kɛ piɔ si lo? A maa ye bua mo konɛ o hemi kɛ yemi ɔ nɛ pee kaa tso nɛ e sipoku ɔ sɛ zu mi saminya. O hemi kɛ yemi ɔ maa ye bua mo konɛ o da lakpa tsɔɔmi komɛ nɛ a ngɛ kaa kɔɔhiɔ nɛ nya wa a a nya.—Yer. 17:5-8.\nHEMI KƐ YEMI NƐ O NGƐ NGƐ BAIBLO Ɔ MI\n7. Mɛni he je nɛ Mawu suɔ kaa o kɛ o juɛmi nɛ to níhi a he ɔ?\n7 Anɛ e ji tɔmi kaa o kɛ juɛmi nɛ da ma bi sane komɛ ngɛ Baiblo ɔ he lo? Ohoo! Yehowa suɔ kaa o ngɔ o juɛmi kɛ to níhi a he konɛ o yɔse nɔ́ nɛ ji anɔkuale ɔ. Yehowa sume nɛ o he Baiblo ɔ nɛ o ye akɛnɛ ni kpahi he ye ɔ he je. Lɔ ɔ he ɔ, mo susu níhi a he saminya konɛ o ná anɔkuale nile. Jamɛ a nile ɔ ma nyɛ maa ha nɛ o hemi kɛ yemi ɔ mi maa wa. (Kane Roma Bi 12:1, 2; 1 Timoteo 2:4.) Blɔ kake nɛ o maa gu nɔ kɛ ná nile nɛ ɔ ji kaa o maa pee níhi a mi hlami konɛ o nu o sane bimi komɛ a sisi.\n8, 9. (a) Mɛni ni komɛ kaseɔ? (b) Kɛ ni komɛ ná ní nɛ a kase nɛ a pue a yi mi tɛ ngɛ he ɔ he se ha kɛɛ?\n8 Ni komɛ kaseɔ Baiblo mi gbamihi, aloo Baiblo mi yi nɔ sanehi, aloo níhi nɛ a tsua si nɛ a na, kɛ bɔ nɛ Baiblo ɔ kɛ je mi si kpami kpaa gbi ha a. Gbami ko nɛ ngɛ bua jɔmi nɛ wa ma nyɛ maa kase he ní ji 1 Mose 3:15. Yehowa gba gbami nɛ ɔ benɛ Adam kɛ Hawa tsɔ atua kɛ si lɛ kɛ e nɔ yemi ɔ se pɛ. Gbami nɛ ɔ ji Baiblo ɔ mi kekleekle gbami. E ha nɛ wa ba le bɔ nɛ Mawu Matsɛ Yemi ɔ ma ha nɛ waa na kaa Mawu nɔ yemi ɔ da, nɛ e maa po nɔ́ nami tsuo se. Mɛni blɔ nɔ o maa gu kɛ kase 1 Mose 3:15 ɔ? Blɔ kake ji kaa o maa pee daka nɛ tsɔɔ be nɛ níhi ya nɔ. O ma nyɛ maa ngma ngmamihi nɛ tsɔɔ bɔ nɛ gbami nɛ ɔ maa ba mi ha a he níhi fuu kɛ fɔ si. Lɔ ɔ se ɔ, o ma nyɛ maa pee níhi a mi hlami konɛ o le be nɛ a ngma ngmami nɛ ɔmɛ konɛ o to a nya nyatsɔɔ. O maa na kaa Baiblo ngmali ɔmɛ hi si ngɛ be munomunohi a mi, se nɔ́ nɛ nɔ tsuaa nɔ ngma a haa nɛ wa nuɔ gbami ɔ sisi bɔɔbɔɔbɔɔ. Enɛ ɔ maa ye bua mo konɛ o ná nɔ mi mami kaa Yehowa ‘mumi klɔuklɔu ɔ lɛ ba nihi a nɔ nɛ a tu munyu.’—2 Pet. 1:21.\n9 Nyɛminyumu ko nɛ e ngɛ Germany ɔ susu bɔ nɛ Baiblo ɔ mi womi ɔmɛ kɛ a he kpaa gbi, nɛ a tuɔ Matsɛ Yemi ɔ he munyu ha a he. E ngma ke: “E ngɛ mi kaa nyumuhi maa pee 40 lɛ a ngma Baiblo ɔ mohu lɛɛ, se mɛ tsuo a tu Matsɛ Yemi ɔ he munyu. A kpɛti nihi fuu hi si ngɛ be ekpaekpahi a mi, nɛ a li a sibi.” Nyɛmiyo ko nɛ e ngɛ Australia a bua jɔ munyu ko nɛ e kase ngɛ December 15, 2013 Hwɔɔmi Mɔ ɔ mi ɔ he. Hwɔɔmi Mɔ nɛ ɔ tsɔɔ Hetsɔmi ɔ mi. Jamɛ a gbijlɔ titli nɛ ɔ kɔɔ munyu nɛ ngɛ 1 Mose 3:15 ɔ kɛ Mesia a bami ɔ he. Nyɛmiyo ɔ ngma ke: “Ní kasemi nɛ ɔ ha nɛ i ba na bɔ nɛ Yehowa he ngɛ nyakpɛ ha. E pee mi nyakpɛ kaa nɔ ko to blɔ nya nɛ ɔ kɛ ha Israel bi ɔmɛ, nɛ e ba mi ngɛ Yesu nɔ. I to ye tsui si nɛ i susu bɔ nɛ gbami nɛ kɔɔ Hetsɔmi niye ní ɔ he ɔ ngɛ nyakpɛ ha a he!” Mɛni he je nɛ nyɛmiyo ɔ de jã a? E pue e yi mi tɛ wawɛɛ ngɛ nɔ́ nɛ e kane ɔ he, nɛ e ‘kɔ se.’ Enɛ ɔ ha nɛ e hemi kɛ yemi ɔ mi wa, nɛ huɛ bɔmi nɛ ngɛ e kɛ Yehowa a kpɛti ɔ mi ba wa.—Mat. 13:23.\n10. Ngɛ mɛni blɔ nɔ nɛ anɔkuale nɛ Baiblo ngmali ɔmɛ ye ɔ ha nɛ hemi kɛ yemi nɛ wa ngɛ ngɛ Baiblo ɔ mi ɔ mi wa?\n10 Nɔ́ kpa ko hu nɛ e woɔ hemi kɛ yemi mi he wami nɛ wa ma nyɛ ma susu he ji kã nɛ Baiblo ngmali ɔmɛ ngɛ, kɛ anɔkuale nɛ a ye ɔ. Blema womi ngmali fuu tu a ma nɔ yeli ɔmɛ a he munyu kpakpa, nɛ a wo a nɔ yemi ɔmɛ a hɛ mi nyami. Se Yehowa gbali ɔmɛ lɛɛ, a ye anɔkuale ngɛ nɔ́ tsuaa nɔ́ mi. A tu mɛ nitsɛmɛ a ma mi bi ɔmɛ, kɛ a matsɛmɛ ɔmɛ a fã tɔmihi a he munyu. (2 Kron. 16:9, 10; 24:18-22) Jehanɛ hu ɔ, a tu mɛ nitsɛmɛ a gbɔjɔmihi kɛ Mawu sɔmɔli kpahi hu a gbɔjɔmihi a he munyu. (2 Sam. 12:1-14; Mar. 14:50) Nyɛminyumu wayoo ko nɛ e ngɛ Britain ɔ de ke: “Nihi pɔɛ anɔkuale tumi jã. Enɛ ɔ ha nɛ wa náa nɔ mi mami kaa Baiblo ɔ je Mawu ngɔ niinɛ.”\n11. Mɛni ma nyɛ ma ha nihewi kɛ yihewi a bua nɛ jɔ Baiblo mi sisi tomi mlaahi a he?\n11 Sisi tomi mlaahi nɛ waa kɛ ma nyɛ ma tsu ní ngɛ wa si himi mi nɛ ngɛ Baiblo ɔ mi. Enɛ ɔ ha nɛ nihi fuu kplɛɛ nɔ kaa Baiblo ɔ je Mawu ngɔ. (Kane La 19:7-11.) Nyɛmiyo wayoo ko nɛ e ngɛ Japan ɔ ngma ke: “Ke i kɛ ye weku ɔ waa kɛ nɔ́ nɛ Baiblo ɔ tsɔɔ ɔ tsu ní ɔ, wa bua jɔɔ wawɛɛ. Wa náa tue mi jɔmi, wa peeɔ kake, nɛ wa náa suɔmi kɛ haa wa sibi.” Baiblo sisi tomi mlaahi poɔ wa he piɛ ngɛ lakpa jami kɛ hemi kɛ yemi gbogboe nɛ he nihi fuu nyɔguɛ ɔ a he. (La 115:3-8) Anɛ nihi heɔ je mi nile nɛ tsɔɔ kaa Mawu be ɔ yeɔ lo? Su tsakemi tsɔɔmi ɔ haa nɛ nihi buɔ adebɔ níhi kaa mawuhi, nɛ a naa mɛ kaa mɛ lɛ a ngɛ he wami se pi Yehowa. Nihi nɛ a deɔ ke Mawu be ɔ tsɔɔ kaa wa wami ngɛ wɔ nitsɛmɛ wa dɛ mi. Se nimli nɛ ɔmɛ ha we nɛ wa ná hɛ nɔ kami kpakpa kɛ ha hwɔɔ se.—La 146:3, 4.\nO KƐ NIHI NƐ SUSU NÍHI A HE\n12, 13. Mɛni ji blɔ nɛ nuɔ tso nɛ wa maa gu nɔ nɛ waa kɛ wa sukuu bi, tsɔɔli, kɛ ni kpahi nɛ susu adebɔ kɛ Baiblo ɔ he?\n12 Ke o kɛ nihi ngɛ adebɔ kɛ Baiblo ɔ he susue ɔ, mɛni blɔ nɔ o maa gu kɛ tsɔɔ mɛ níhi a mi saminya? Kekleekle ɔ, ko susu kaa o le nɔ́ nɛ nɔ ɔ heɔ yeɔ. Ni komɛ tsɔɔ kaa a heɔ su tsakemi tsɔɔmi ɔ yeɔ, se a heɔ yeɔ kaa Mawu ngɛ hulɔ. A susu kaa Mawu gu su tsakemi nɔ kɛ bɔ níhi slɔɔtoslɔɔtohi nɛ wami ngɛ a mi. Ni komɛ hu susuɔ kaa ke su tsakemi tsɔɔmi ɔ be mi ɔ, jinɛ a be nihi tsɔɔe ngɛ sukuu. Nɛ ni komɛ hu he we Mawu yi hu, ejakaa jami nɛ a ngɛ mi ɔ sisi mɛ. Enɛ ɔ he ɔ, ke o kɛ nɔ ko ngɛ bɔ nɛ wami plɛ kɛ je sisi ha a he susue ɔ, behi fuu ɔ, e hi kaa o ma bi nɔ ɔ sane kekle. Mo bi sanehi konɛ o le nɔ́ nɛ nɔ ɔ heɔ yeɔ. Ke o kɛ nihi susuɔ níhi a he, nɛ o buɔ mɛ tue ɔ, eko ɔ, a bua maa jɔ kaa a maa bu mo tue.—Tito 3:2.\n13 Ke nɔ ko tu munyu kɛ si hemi kɛ yemi nɛ o ngɛ kaa Bɔlɔ ko ngɛ ɔ, eko ɔ, o ma nyɛ maa gu ga blɔ nɔ nɛ o plɛ sane ɔ kɛ fɔ e nɔ. O ma nyɛ ma de lɛ kaa ke e susu kaa Bɔlɔ ko be ɔ, lɛɛ e tsɔɔ blɔ nɔ nɛ wami gu kɛ ba. Ke kekleekle nɔ́ nɛ wami ngɛ mi ɔ maa ya nɔ maa hi si ɔ, e sa nɛ e nyɛ nɛ e fɔ, nɛ e pee e henɔhi fuu kɛ piɛɛ he. Je mi si kpami he ní lelɔ kpanaa ko tsɔɔ kaa níhi nɛ e he maa hia nɔ́ nɛ wami ngɛ mi ɔ ekomɛ ji (1) he womi, (2) he wami kɛ bɔ nɛ e kɛ he wami ɔ ma tsu ní ha, (3) nɔ́ nɛ maa tsɔɔ e klemi, e su, kɛ e ní peepee (nɔ́ nɛ a tsɛɛ ke DNA), kɛ (4) blɔ nɛ e maa gu nɔ nɛ e kɛ ní nɛ ɔmɛ maa pee lɛ nitsɛ e henɔ. E de hu ke: “Ke o susu bɔ nɛ wami yiblii ngɛ ha a he ɔ, e ngɛ nyakpɛ wawɛɛ.”\n14. Ke o susu kaa o be nyɛe nɛ o kɛ nɔ ko ma susu su tsakemi tsɔɔmi ɔ aloo adebɔ he saminya a, mɛni o ma nyɛ maa pee?\n14 Ke o susu kaa o be nyɛe nɛ o kɛ nɔ ko ma susu su tsakemi tsɔɔmi ɔ aloo adebɔ he saminya a, o ma nyɛ maa ngɔ Paulo nɔ hyɛmi nɔ́ ɔ kɛ tsu ní. E ngma ke: “Tsu tsuaa tsu ɔ, nɔ ko nɛ fiaa; se Mawu lɛ bɔ níhi tsuo.” (Heb. 3:4) Ngɛ anɔkuale mi ɔ, tsu tsuaa tsu ɔ, nɔ ko kɛ̃ nɛ ma! Nɛ jã nɔuu nɛ e ji ngɛ wami yiblii nɛ wa juɛmi kpi he ɔ hu he. Nɔ ko nɛ e ngɛ nile lɛ e pee. O ma nyɛ maa ngɔ asafo ɔ womi nɛ sa kɛ tsu ní hulɔ. Nyɛmiyo ko ngɔ womiyo enyɔ nɛ wa wo ta kɛ sɛ hlami ɔ kɛ ha niheyo ko nɛ he we Mawu yi. Otsi komɛ a se ɔ, niheyo ɔ de ke: “Amlɔ nɛ ɔ lɛɛ, i he ye kaa Mawu ngɛ.” Enɛ ɔ ha nɛ niheyo ɔ bɔni Baiblo ɔ kasemi, nɛ e ba pee Yehowa sɔmɔlɔ.\n15, 16. Loko o kɛ nɔ ko ma susu nɔ́ nɛ tsɔɔ kaa Baiblo ɔ je Mawu ngɔ ɔ he ɔ, mɛni e sa kaa o pee? Se mɛni e sa kaa o kai?\n15 Ke nɔ ko he we Baiblo ɔ yi ɔ, mɛni blɔ nɔ o ma nyɛ maa gu konɛ o kɛ lɛ nɛ susu níhi a he? Kaa bɔ nɛ wa de kɛ sɛ hlami ɔ, mo bi lɛ sanehi konɛ o le nɔ́ nɛ e heɔ yeɔ. Jehanɛ hu ɔ, mo hla nɔ́ nɛ e bua jɔ he nɛ o kɛ lɛ nɛ susu he. (Abɛ 18:13) Ke e bua jɔ je mi si kpami he ɔ, eko ɔ, ke o kɛ lɛ susu bɔ nɛ Baiblo ɔ kɛ je mi si kpami kpa a gbi ha a he ɔ, e bua maa jɔ he. Ni komɛ hu ngɛ nɛ ke o kɛ mɛ susu níhi nɛ tsɔɔ kaa gbamihi kɛ yi nɔ sanehi nɛ ngɛ Baiblo ɔ mi ɔ da a he ɔ, a bua maa jɔ he. Aloo eko ɔ, o ma nyɛ maa tsɔɔ nihi Baiblo sisi tomi mlaahi nɛ a kɛ ma nyɛ ma tsu ní ngɛ a si himi mi. Sisi tomi mlaa nɛ ɔmɛ ekomɛ ngɛ Yoku ɔ Nɔ Fiɛɛmi ɔ mi.\n16 Mo kai kaa oti nɛ o ngɛ hlae nɛ o su he ji kaa o ma ha nɛ o munyu ɔ nɛ ta a tsui he, se pi nɛ o kɛ mɛ maa je atsinyɛ. Enɛ ɔ he ɔ, ke a ngɛ nɔ́ ko de ɔ, moo bu tue saminya. Moo je bumi mi kɛ bi sanehi, nɛ o to o tsui si kɛ tsɔɔ mɛ níhi a nya, titli ɔ, ke o kɛ nihi nɛ a wa ngɛ jeha mi ngɛ ní sɛɛe. Ke o pee jã a, eko ɔ, a maa bu mo tue. Jehanɛ hu ɔ, a ma yɔse kaa o susu o hemi kɛ yemi ɔ he saminya. Enɛ ɔ ji nɔ́ ko nɛ nihewi kɛ yihewi fuu pɔɛ peemi. Ngɛ anɔkuale mi ɔ, ke nɔ ko suɔ nɛ e kɛ mo nɛ je atsinyɛ kɛkɛ, aloo e ye o he fɛu ɔ, e he hia we nɛ o ha lɛ heto.—Abɛ 26:4.\nMOO PƐTƐ ANƆKUALE Ɔ HE WAWƐƐ\n17, 18. (a) Mɛni ma nyɛ maa ye bua mo konɛ o pɛtɛ anɔkuale ɔ he wawɛɛ? (b) Mɛni sane bimi he wa ma susu ngɛ munyu nɛ nyɛɛ se ɔ mi?\n17 Ke wa hemi kɛ yemi ɔ mi maa wa a, e sa nɛ waa le níhi fuu pe Baiblo ɔ mi sisije tsɔɔmi ɔmɛ kɛkɛ. Enɛ ɔ he ɔ, mo hla Mawu Munyu ɔ mi saminya kaa nɔ́ nɛ o ngɛ juetli ko nɛ a ngɔ kɛ laa a hlae. (Abɛ 2:3-6) Moo ngɔ níhi nɛ a kɛ peeɔ níhi a mi hlami nɛ ngɛ o je gbi mi ɔ kɛ tsu ní saminya. Ní nɛ ɔmɛ ekomɛ ji Watchtower Library nɛ ngɛ DVD nɔ ɔ, Hwɔɔmi Mɔ INTANƐTI NƆ NITO HE, kɛ Watch Tower Publications Index aloo Research Guide for Jehovah’s Witnesses. Jehanɛ hu ɔ, kɛ pee oti kaa o maa kane Baiblo mluku ɔ tsuo. O ma nyɛ maa ngɔ nyɔhiɔ 12 kɛ kane Baiblo ɔ tsuo. Nɔ́ ko be nɛ woɔ nɔ hemi kɛ yemi mi he wami pe Mawu Munyu ɔ kanemi. Benɛ kpɔ mi nɔ hyɛlɔ ko kai e nihe mi ɔ, e de ke: “Baiblo mluku ɔ tsuo nɛ i kane ɔ lɛ ha nɛ i yɔse kaa Baiblo ɔ ji Mawu Munyu niinɛ. Nyagbenyagbe ɔ, i ba nu Baiblo mi sanehi nɛ i kase ngɛ ye jokuɛwi a si ɔ sisi saminya. Enɛ ɔ ha nɛ ye hemi kɛ yemi ɔ mi ba wa wawɛɛ.”\n18 Fɔli, nyɛ ji nihi titli nɛ nyɛ ma nyɛ maa ye bua nyɛ bimɛ konɛ huɛ bɔmi nɛ ngɛ a kɛ Mawu a kpɛti ɔ mi nɛ wa. Mɛni blɔ nɔ nyɛ ma nyɛ maa gu kɛ ye bua mɛ konɛ a hemi kɛ yemi ɔ mi nɛ wa? Wa ma susu enɛ ɔ he ngɛ munyu nɛ nyɛɛ se ɔ mi.\nNihewi Kɛ Yihewi Tsɔɔ Kaa Bɔlɔ Ko Ngɛ


“Miyeee Nyɛteŋ Mɔ Ko Mɔ Ko Lá Yi Sɔ̃” (Bɔfoi 20:26)\n“Miyeee Nyɛteŋ Mɔ Ko Mɔ Ko Lá Yi Sɔ̃”\nHiɛdɔɔ ni Paulo kɛshiɛ, kɛ ŋaa ni ewo asafoŋ onukpai\nEdamɔ Bɔfoi lɛ Asaji 20:1-38 lɛ nɔ\n1-3. (a) Tsɔɔmɔ nibii ni ba gbi gbɛkɛ ni Eutiko gbo lɛ. (b) Mɛni Paulo fee, ni mɛni nifeemɔ nɛɛ tsɔɔ yɛ Paulo he?\nPAULO yɛ ŋwɛitsu ko nɔ yɛ Troia, ni tsũ lɛ mli etsĩ kɛ gbɔmɛi. Ekɛ nyɛmimɛi lɛ wie be kakadaŋŋ, ejaakɛ enɔ jetsɛremɔ lɛ ebaashi amɛ. Ekã wiemɔ lɛ he kɛyashi nyɔɔŋteŋ. Asu kanei saŋŋ yɛ tsũ lɛ mli, ni eha tsũ lɛ mli edɔ ni ekolɛ no eha lasu eyi jɛmɛ fɛɛ obɔ. Oblanyo ko ni atsɛ́ɔ lɛ Eutiko lɛ tá samfɛlɛ lɛ naa. Beni Paulo wieɔ lɛ, wɔ nyɔ Eutiko nɔ, ni ekpɔ kɛjɛ ŋwɛitsu nsɔɔdoi etɛ lɛ nɔ ebagbee shi!\n2 Ekã shi faŋŋ akɛ, akɛni Luka ji tsofafeelɔ hewɔ lɛ, ekolɛ efata mɛi klɛŋklɛŋ ni sha foi kɛtee agbó lɛ naa koni amɛyakwɛ nɔ ni eba oblanyo lɛ nɔ lɛ ahe. Ekã shi faŋŋ akɛ nɔ ni eba Eutiko nɔ lɛ yɛ faŋŋ. “Ayawo lɛ ni egbo.” (Bɔf. 20:9) Shi kɛlɛ, naakpɛɛ nɔ ko ba. Paulo yabu oblanyo lɛ nɔ, ni ekɛɛ mɛi ni ebabua amɛhe naa lɛ akɛ: “Nyɛkafea hoo, ejaakɛ wala yɛ emli.” Paulo tee Eutiko shi kɛba wala mli!—Bɔf. 20:10.\n3 Nifeemɔ nɛɛ ha ana akɛ Nyɔŋmɔ mumɔ krɔŋkrɔŋ lɛ yɛ hewalɛ. Anyɛŋ ashwa Paulo yɛ Eutiko gbele lɛ hewɔ. Shi fɛɛ sɛɛ lɛ, Paulo sumɔɔɔ akɛ oblanyo lɛ gbele lɛ afite mɛi amiishɛɛ yɛ nifeemɔ ni he hiaa nɛɛ shishi, loo etɔ̃tɔ̃ mɔ ko nane. Akɛni Paulo tee Eutiko shi hewɔ lɛ, no shɛje asafo lɛ mii, ni ewo amɛ hewalɛ waa koni amɛya nɔ amɛkɛ ekãa atsu amɛsɔɔmɔ nitsumɔ lɛ. Eyɛ faŋŋ akɛ Paulo bu mɛi awala akɛ ejara wa waa. Enɛ kaiɔ wɔ ewiemɔi akɛ: “Miyeee nyɛteŋ mɔ ko mɔ ko lá yi sɔ̃” lɛ. (Bɔf. 20:26) Nyɛhaa wɔsusua bɔ ni Paulo nɔkwɛmɔnɔ lɛ baanyɛ aye abua wɔ yɛ enɛ gbɛfaŋ lɛ he wɔkwɛa.\n‘Eyi Mli Kɛtee Makedonia’ (Bɔfoi lɛ Asaji 20:1, 2)\n4. Mɛɛ shihilɛ ko ni haoɔ mɔ waa Paulo kɛkpe?\n4 Taakɛ atsɔɔ mli yɛ yitso ni tsɔ hiɛ lɛ mli lɛ, Paulo kɛ shihilɛ ko ni haoɔ mɔ waa kpe. Shiɛmɔ ni eshiɛ yɛ Efeso lɛ tee gidigidifeemɔ shi. Yɛ anɔkwale mli lɛ, jwiɛtɛiŋaalɔi ní Artemi jamɔ ji nɔ ni haa amɛnáa amɛdaaŋ ŋmaa lɛ fata gidigidifeelɔi lɛ ahe! Bɔfoi lɛ Asaji 20:1 lɛ tsɔɔ mli akɛ: “Beni gidigidifeemɔ lɛ sɛɛ efo lɛ, Paulo tsɛ́ kaselɔi lɛ kɛbakpe ni ewie etsɔɔ amɛ ni eshɛ amɛ, ni eyiŋ kɛmiiya Makedonia.”\n5, 6. (a) Be enyiɛ nɛkɛ ekolɛ Paulo ye yɛ Makedonia, ni mɛni efee eha nyɛmimɛi ni yɔɔ jɛmɛ lɛ? (b) Mɛɛ su Paulo tee nɔ ejie lɛ kpo yɛ enanemɛi héyelilɔi lɛ ahe?\n5 Beni Paulo yaa Makedonia lɛ, eyatsɔ Troia lɛjiadaamɔhe lɛ ni eye be ko yɛ jɛmɛ. Paulo hiɛ kã nɔ akɛ Tito ní no mli lɛ atsu lɛ Korinto lɛ baaba ebafata ehe yɛ jɛmɛ. (2 Kor. 2:12, 13) Shi beni efee faŋŋ akɛ Tito baŋ lɛ, Paulo tse mli kɛtee Makedonia, ni ekolɛ eye afi loo nɔ̃ yɛ jɛmɛ ni “ekɛ wiemɔ pii wo amɛ ŋaa.” * (Bɔf. 20:2) Yɛ naagbee lɛ, Tito yafata Paulo he yɛ Makedonia, ni ekɛ bɔ ni Korintobii lɛ fee amɛnii yɛ klɛŋklɛŋ wolo ni Paulo ŋma kɛmaje amɛ lɛ he lɛ he amaniɛbɔɔ kpakpa baha Paulo. (2 Kor. 7:5-7) Enɛ tsirɛ Paulo ni eŋma wolo kroko kɛmaje amɛ, ni wolo nɛɛ ji nɔ ni wɔle amrɔ nɛɛ akɛ 2 Korintobii lɛ.\n6 Eji nɔ ni sa kadimɔ waa akɛ Luka kɛ wiemɔi ni ji “wo amɛ ŋaa” kɛ ‘wie etsɔɔ amɛ’ tsu nii kɛtsɔɔ saramɔ ni Paulo yasara nyɛmimɛi ni yɔɔ Efeso lɛ kɛ Makedonia lɛ mli. Wiemɔi nɛɛ haa wɔnaa su diɛŋtsɛ ni Paulo jie lɛ kpo yɛ enanemɛi héyelilɔi lɛ ahe! Paulo tamɔɔɔ Farisifoi ní nyaŋeɔ mɛi foji lɛ, ena tooi lɛ akɛ amɛji enanemɛi nitsulɔi. (Yoh. 7:47-49; 1 Kor. 3:9) Beni ehe bahia ni Paulo kɛ ŋaawoo ni mli wa aha amɛ po lɛ, etee nɔ ejie nakai su lɛ nɔŋŋ kpo.—2 Kor. 2:4.\n7. Mɛɛ gbɛ nɔ Kristofoi nɔkwɛlɔi ni yɔɔ ŋmɛnɛ lɛ baanyɛ amɛkase Paulo nɔkwɛmɔnɔ lɛ?\n7 Ŋmɛnɛ lɛ, asafoŋ onukpai kɛ nɔkwɛlɔi gbɛfalɔi bɔɔ mɔdɛŋ akɛ amɛbaakase Paulo nɔkwɛmɔnɔ lɛ. Kɛ́ amɛmiikã mɛi ahiɛ po lɛ, oti ni ma amɛhiɛ ji ní amɛwo mɛi ni yelikɛbuamɔ he ehia amɛ lɛ hewalɛ. Nɔkwɛlɔi bɔɔ mɔdɛŋ diɛŋtsɛ akɛ amɛwo mɛi hewalɛ fe nɔ ni amɛaabu amɛ fɔ́. Nɔkwɛlɔ gbɛfalɔ ko ni yɔɔ niiashikpamɔ waa lɛ wie he yɛ nɛkɛ gbɛ nɔ akɛ: “Wɔnyɛmimɛi hii kɛ yei lɛ ateŋ mɛi ni fa miisumɔ ni amɛfee nɔ ni ja, shi bei pii lɛ amɛnuɔ he akɛ amɛhiɛnɔkamɔi miifee yaka, amɛsheɔ gbeyei, ni amɛnuɔ he hu akɛ amɛnyɛɛɛ amɛye amɛbua amɛ diɛŋtsɛ amɛhe.” Nɔkwɛlɔi baanyɛ amɛfee hewalɛwoo jɛɛhe diɛŋtsɛ kɛha nanemɛi héyelilɔi nɛɛ.—Heb. 12:12, 13.\nWOJI NI PAULO ŊMALA KƐJƐ MAKEDONIA\nPaulo wie yɛ wolo ni ji enyɔ ni eŋma eyaha Korintobii lɛ mli akɛ, beni eyashɛ Makedonia lɛ, eye etsui waa yɛ enyɛmimɛi ni yɔɔ Korinto lɛ ahewɔ. Shi Tito bagba Paulo Korintobii lɛ ahe sane kpakpa, ni no shɛje Paulo mii. Nakai beaŋ aaafee afi 55 Ŋ.B. ni Paulo ŋma 2 Korintobii lɛ, ni etsɔɔ yɛ mli akɛ no mli lɛ eyɛ Makedonia lolo. (2 Kor. 7:5-7; 9:2-4) Nibii ni yɔɔ Paulo jwɛŋmɔ mli yɛ nakai beaŋ lɛ ateŋ ekome ji akɛ, esa akɛ agbe onia ní akɛyaafɛne krɔŋkrɔŋbii ni yɔɔ Yudea lɛ tsumɔ naa. (2 Kor. 8:18-21) Paulo hao waa hu akɛ ‘amale bɔfoi kɛ nitsulɔi shishiulɔi’ eba Korinto.—2 Kor. 11:5, 13, 14.\nEeenyɛ eba akɛ Paulo ŋma Tito wolo lɛ kɛjɛ Makedonia. Beni Romabii lɛ mɔ Paulo nɔ ni ji klɛŋklɛŋ nɔ̃ ní amɛŋmɛɛ ehe lɛ, etee Kreta ŋshɔkpɔ lɛ nɔ aaafee afi 61 kɛmiimɔ afi 64 Ŋ.B. Eshi Tito yɛ jɛmɛ koni etsu naagbai komɛi ahe nii ní ehole nɔkwɛlɔi yɛ asafo lɛ mli. (Tito 1:5) Paulo kɛɛ Tito koni ekɛ lɛ akpe yɛ Nikopoli. Yɛ blema lɛ, ayɛ maji babaoo yɛ Mediteranea Ŋshɔ lɛ niiaŋ ní atsɛɔ amɛ Nikopoli, shi ekã shi faŋŋ akɛ Paulo miiwie nɔ ni yɔɔ Hela kooyi-anaigbɛ lɛ he. Beni Paulo ŋma Tito wolo lɛ, ekã shi faŋŋ akɛ no mli lɛ eesɔmɔ yɛ nakai kpokpaa lɛ nɔ.—Tito 3:12.\nPaulo ŋma Timoteo klɛŋklɛŋ wolo lɛ hu aaafee afi 61 kɛmiimɔ afi 64 Ŋ.B. kɛjɛ beni awo lɛ tsuŋ klɛŋklɛŋ kwraa yɛ Roma kɛyashi beni awo lɛ tsuŋ nɔ ni ji shii enyɔ nɔ lɛ mli. Paulo tsɔɔ yɛ wolo lɛ hiɛkpamɔ wiemɔ lɛ mli akɛ beni eyaa Makedonia lɛ, ekɛɛ Timoteo akɛ ehi shi yɛ Efeso. (1 Tim. 1:3) Eeenyɛ efee akɛ beni Paulo tee Makedonia lɛ, no mli eŋma nakai wolo lɛ, ni ekɛ Timoteo wie tamɔ tsɛ kɛ ebi. Ewo Timoteo ŋaa, ewo lɛ hewalɛ, ni etsɔɔ lɛ gbɛ nɔ ni esa akɛ atsɔ atsu saji komɛi ahe nii yɛ asafo lɛ mli.\n‘Awo lɛ Ká’ (Bɔfoi lɛ Asaji 20:3, 4)\n8, 9. (a) Mɛni tsake gbɛjianɔ ni Paulo to akɛ ebaaya Siria lɛ? (b) Mɛni hewɔ ekolɛ Yudafoi lɛ sumɔɔɔ Paulo sane lɛ?\n8 Beni Paulo shi Makedonia lɛ, etee Korinto. * Eye nyɔji etɛ yɛ jɛmɛ, ni no sɛɛ lɛ etsá egbɛfãa lɛ nɔ kɛtee Kenkrea, ni eto gbɛjianɔ koni ewó lɛlɛ yɛ jɛmɛ kɛya Siria. Kɛ́ ejɛ Siria lɛ, ebaanyɛ etse mli kɛya Yerusalem koni ekɛ onia ni atsu lɛ ayaha nyɛmimɛi ni ehia amɛ ni yɔɔ jɛmɛ lɛ. * (Bɔf. 24:17; Rom. 15:25, 26) Shi shihilɛ ko ni akpaaa gbɛ ba, ni enɛ tsake Paulo gbɛjianɔtoo lɛ. Bɔfoi lɛ Asaji 20:3 lɛ bɔ amaniɛ akɛ: ‘Yudafoi lɛ wo lɛ ká’!\n9 Ebɛ naakpɛɛ akɛ Yudafoi lɛ sumɔɔɔ Paulo sane, ejaakɛ amɛnaa lɛ akɛ eji hemɔkɛyeli kwalɔ. Mra mli lɛ, Paulo shiɛmɔ lɛ ha Krispo—ní ehé gbɛ́i waa yɛ Korintobii lɛ akpeehe lɛ—tsake kɛbatsɔ Kristofonyo. (Bɔf. 18:7, 8; 1 Kor. 1:14) Be ko hu lɛ, Yudafoi ni yɔɔ Korinto lɛ folɔ Paulo naa yɛ Galio, ní yeɔ amralo yɛ Akaia lɛ hiɛ. Kɛlɛ, Galio na amɛnaafolɔmɔi lɛ akɛ ebɛ mli, ni no hewɔ lɛ etsuuu he nii—ni enɛ wo Paulo henyɛlɔi lɛ amli la waa. (Bɔf. 18:12-17) Ekolɛ Yudafoi ni yɔɔ Korinto lɛ ná amɛle, loo amɛsusu akɛ etsɛŋ ni Paulo baayafo lɛlɛ yɛ Kenkrea ni bɛŋkɛ jɛmɛ lɛ, ni no hewɔ lɛ amɛtsɔ̃ ŋaa akɛ amɛbaawo lɛ aŋtɛo yɛ jɛmɛ. Mɛni Paulo baafee?\n10. Ani Kenkrea ni Paulo eyatsɔɔɔ lɛ tsɔɔ akɛ esheɔ nii gbeyei? Tsɔɔmɔ mli.\n10 Akɛni Paulo sumɔɔɔ akɛ aye lɛ awui—ni eesumɔ hu ní ebaa onia ni atuu awo edɛŋ lɛ yi hewɔ lɛ—ehala akɛ eyaŋ Kenkrea, yɛ no najiaŋ lɛ eku esɛɛ kɛtsɔ Makedonia. Eji anɔkwale akɛ, eyɛ oshara waa hu akɛ aaatswa nantu kɛfã gbɛ. Yɛ blema beaŋ lɛ, ojotswalɔi fɔɔ aŋtɛowoo yɛ gbɛjegbɛi ahe. Gbɔiatoohei po bɛ shweshweeshwe. Ni kɛlɛ Paulo hala akɛ ebaatsɔ osharai nɛɛ amli moŋ fe nɔ ni ebaayagbee aŋtɛo ni awo lɛ yɛ Kenkrea lɛ mli. Miishɛɛ sane ji akɛ jeee ekome pɛ efãa gbɛ lɛ. Mɛi ni fata ehe yɛ be nɛɛ mli yɛ emaŋsɛɛ shiɛmɔ he gbɛfãa lɛ mli ji Aristarko, Gaio, Sekundo, Sopatre, Timoteo, Trofimo, kɛ Tihiko.—Bɔf. 20:3, 4.\n11. Mɛni Kristofoi ni yɔɔ ŋmɛnɛ lɛ feɔ koni amɛkɛ amɛhe akawo oshara mli, ni mɛɛ nɔkwɛmɔnɔ Yesu fee yɛ enɛ gbɛfaŋ?\n11 Taakɛ Paulo fee lɛ, Kristofoi ni yɔɔ ŋmɛnɛ lɛ hu bɔɔ mɔdɛŋ akɛ amɛfee nibii ni haŋ amɛyaje oshara mli beni amɛtsuɔ amɛshiɛmɔ nitsumɔ lɛ. Kɛ́ amɛyaatsu shikpɔŋkukuji komɛi amli nii lɛ, amɛyaa akɛ kuu, ni kɛ́ hooo kwraa lɛ amɛtsuɔ nii enyɔnyɔɔnyɔ—moŋ fe nɔ ni mɔ kome aaanyiɛ. Ni yɛ yiwaa gbɛfaŋ hu? Kristofoi le akɛ bɔ fɛɛ bɔ ni ji lɛ, abaawa amɛ yi. (Yoh. 15:20; 2 Tim. 3:12) Kɛlɛ, amɛjeee gbɛ amɛkɛ amɛhe wooo oshara mli. Susumɔ nɔkwɛmɔnɔ ni Yesu fee lɛ he okwɛ. Be ko beni shitee-kɛwolɔi komɛi ni yɔɔ Yerusalem lɛ kɔlɔ tɛi ni amɛbaatswia lɛ lɛ, ‘etée ehe, ni eje sɔlemɔwe lɛ etee.’ (Yoh. 8:59) Sɛɛ mli lɛ, beni Yudafoi lɛ kpɛ amɛyiŋ akɛ amɛbaagbe Yesu lɛ, “ejeee faŋŋ enyiɛɛɛ yɛ Yudafoi lɛ ateŋ dɔŋŋ, shi eje jɛi etee shikpɔŋ ko ni kã ŋa lɛ naa lɛ nɔ.” (Yoh. 11:54) Yesu fee nɔ ni ebaanyɛ koni ekɛ ehe akawo oshara mli beni nakai feemɔ eteee shi ewooo nɔ ni Nyɔŋmɔ sumɔɔ akɛ efee lɛ. Kristofoi ni yɔɔ ŋmɛnɛ lɛ hu feɔ nakai nɔŋŋ.—Mat. 10:16.\nPAULO KƐ ONIA NI AKƐYAAFƐNE NYƐMIMƐI LƐ YAHA\nBeni afi 33 Ŋ.B. Pentekoste gbi lɛ ho lɛ, Kristofoi ni yɔɔ Yerusalem lɛ kɛ jaramɔ shihilɛi babaoo kpe yɛ afii ni nyiɛ sɛɛ kɛba lɛ amli—hɔmɔ ba, awa amɛ yi, ni ahà amɛnibii. Enɛ ha amɛteŋ mɛi komɛi ye ohia. (Bɔf. 11:27–12:1; Heb. 10:32-34) No hewɔ lɛ, aaafee afi 49 Ŋ.B. beni onukpai ni yɔɔ Yerusalem lɛ fã Paulo akɛ eyashiɛ etsɔɔ Jeŋmajiaŋbii lɛ titri lɛ, amɛwo lɛ hewalɛ koni ‘ekai ohiafoi lɛ.’ Paulo fee nakai, ni ekwɛ ni abua oniai ni atsu yɛ asafoi lɛ amli ákɛ akɛyaafɛne nyɛmimɛi lɛ naa.—Gal. 2:10.\nYɛ afi 55 Ŋ.B. lɛ, Paulo kɛɛ Korintobii lɛ akɛ: “Taakɛ bɔ ni mito miha Galatia asafoi lɛ, nyɛ hu nyɛfea nakai. Daa otsi mli klɛŋklɛŋ gbi lɛ nɔ lɛ, nyɛteŋ mɔ fɛɛ mɔ atĩa nɔ ko ato, yɛ bɔ ni enáa lɛ naa, koni mikaba dani atsu onia lɛ. Ni kɛji miba lɛ, matsu mɛi ni nyɛbuɔ akɛ amɛsa kɛ woji, ni amɛhiɛ nyɛnikeenii lɛ kɛya Yerusalem.” (1 Kor. 16:1-3) No sɛɛ etsɛɛɛ lɛ, akɛ mumɔ tsirɛ Paulo ni eŋma wolo ni ji enyɔ eyaha Korintobii lɛ, ni ewo amɛ hewalɛ akɛ amɛsaa amɛnikeenii lɛ amɛto, ni eha amɛle akɛ Makedoniabii lɛ hu miitsu nakai onia lɛ nɔŋŋ eko.—2 Kor. 8:1–9:15.\nNo hewɔ lɛ, yɛ afi 56 Ŋ.B. lɛ, asafoi srɔtoi lɛ anajiaŋdamɔlɔi kɛ Paulo kpe ni amɛkɛ oniai ni abua naa lɛ fɛɛ ha lɛ. Hii kpaanyɔ fata Paulo he kɛfã gbɛ, ni ehe ni amɛfata lɛ bu ehe koni akayatswa lɛ ojo yɛ gbɛ lɛ nɔ, ni no hu bu Paulo he koni mɔ ko akafolɔ enaa akɛ eye shika ni atsu lɛ eko. (2 Kor. 8:20) Nɔ̃ titri hewɔ ni Paulo fãa gbɛ kɛyaa Yerusalem lɛ ji koni ekɛ oniai nɛɛ ayaha. (Rom. 15:25, 26) Sɛɛ mli lɛ, Paulo kɛɛ Amralo Felike akɛ: “Afii pii asɛɛ lɛ miba ni mikɛ nikeenii abaha mimaŋ lɛ ni mashã afɔle hu.”—Bɔf. 24:17.\n“Amɛmii Shɛ Amɛhe Naakpa” (Bɔfoi lɛ Asaji 20:5-12)\n12, 13. (a) Te Eutiko shitee lɛ ná asafo lɛ nɔ hewalɛ eha tɛŋŋ? (b) Mɛɛ Biblia mli hiɛnɔkamɔ shɛjeɔ mɛi ni yɔɔ ŋmɛnɛ ní amɛsuɔlɔi egboi lɛ amii?\n12 Paulo kɛ enanemɛi lɛ fã gbɛ kutuu kɛtsɔ Makedonia, ni eeenyɛ efee akɛ sɛɛ mli lɛ amɛgbála mli. Ekã shi faŋŋ akɛ sɛɛ mli lɛ amɛ fɛɛ amɛyakpe ekoŋŋ yɛ Troia. * Amaniɛbɔɔ lɛ kɛɛ akɛ: “Gbii enumɔ sɛɛ lɛ wɔyashɛ amɛŋɔɔ yɛ Troia.” * (Bɔf. 20:6, Ga Biblia hee) Nakai beaŋ atee oblanyo ni atsɛ́ɔ lɛ Eutiko lɛ shi, taakɛ atsɔɔ yɛ yitso nɛɛ shishijee gbɛ lɛ. Bo lɛ susumɔ miishɛɛ ní nyɛmimɛi lɛ ná beni atee amɛnaanyo Eutiko shi lɛ he okwɛ! Amaniɛbɔɔ lɛ kɛɛ akɛ: “Amɛmii shɛ amɛhe naakpa.”—Bɔf. 20:12.\n13 Eji anɔkwale akɛ, ŋmɛnɛ lɛ afeee naakpɛɛ nibii ni tamɔ nakai. Ni kɛlɛ gbohiiashitee he hiɛnɔkamɔ ni yɔɔ Biblia lɛ mli lɛ haa mɛi ni suɔlɔi egboi lɛ ‘amii shɛɔ amɛhe naakpa.’ (Yoh. 5:28, 29) Susumɔ sane nɛɛ he okwɛ: Akɛni Eutiko yeee emuu hewɔ lɛ, sɛɛ mli lɛ egbo ekoŋŋ. (Rom. 6:23) Shi mɛi ni abaatee amɛ shi yɛ Nyɔŋmɔ jeŋ hee lɛ mli lɛ baahi shi kɛya naanɔ! Mɛi hu ni ateɔ amɛ shi koni amɛkɛ Yesu aye nɔ yɛ ŋwɛi lɛ náa wala ní sɛɛ nyɛŋ afo kɔkɔɔkɔ. (1 Kor. 15:51-53) Kristofoi ni yɔɔ ŋmɛnɛ lɛ yɛ yiŋtoo kpakpa ní amɛaadamɔ nɔ amɛha ‘amɛmii ashɛ amɛhe naakpa’—kɛ́ amɛfata mɛi ni afɔ amɛ mu lɛ ahe jio, loo amɛfata “tooi krokomɛi” lɛ ahe jio.—Yoh. 10:16.\n“Yɛ Faŋŋ kɛ Shĩa Fɛɛ Shĩa Hu” (Bɔfoi lɛ Asaji 20:13-24)\n14. Mɛni Paulo kɛɛ Efeso asafoŋ onukpai lɛ beni ekɛ amɛ kpe yɛ Mileeto lɛ?\n14 Paulo kɛ enanemɛi lɛ fã gbɛ kɛjɛ Troia kɛtee Aso, ni no sɛɛ lɛ amɛtee Mitileene, Kio, Samo, kɛ Mileeto. Oti ni ma Paulo hiɛ ji ní eyashɛ Yerusalem yɛ be ni sa mli dani aye Pentekoste Gbi Jurɔ lɛ. Oyai ni eyeɔ akɛ eyashɛ Yerusalem dani Pentekoste gbi lɛ ashɛ lɛ haa wɔnaa nɔ̃ hewɔ ní eyafo lɛlɛ ní tsɔɔɔ Efeso beni ekuɔ esɛɛ lɛ. Shi akɛni Paulo miitao ni ekɛ Efeso asafoŋ onukpai lɛ awie hewɔ lɛ, etsu ni ayakɛɛ amɛ koni amɛfo lɛ yɛ Mileeto. (Bɔf. 20:13-17) Beni amɛbashɛ shi lɛ, Paulo kɛɛ amɛ akɛ: “Nyɛle bɔ ni mitsɔ mikɛnyɛ hi shi be muu lɛ fɛɛ, kɛjɛ klɛŋklɛŋ gbi nɔ ni miba Asia nɛɛ, ni mikɛ heshibaa jwɛŋmɔ fɛɛ kɛ yaafonui pii kɛ kai ni ba minɔ yɛ Yudafoi akáwoi lɛ amli lɛ sɔmɔ Nuŋtsɔ lɛ; bɔ ni mishiuuu nii ni he yɔɔ sɛɛnamɔ ha nyɛ lɛ eko nɔ, ni mijaje mitsɔɔ nyɛ yɛ faŋŋ kɛ shĩa fɛɛ shĩa hu; ní miye tsuitsakemɔ kɛ Nyɔŋmɔ hamɔ kɛ wɔ-Nuŋtsɔ Yesu Kristo nɔ hemɔkɛyeli lɛ he odase mitsɔɔ Yudafoi kɛ Helabii fɛɛ lɛ.”—Bɔf. 20:18-21.\n15. Mɛɛ sɛɛnamɔi yɔɔ shĩa kɛ shĩa shiɛmɔ nitsumɔ lɛ he?\n15 Ŋmɛnɛ lɛ, wɔbaanyɛ wɔtsɔ gbɛi srɔtoi anɔ wɔshiɛ sanekpakpa lɛ wɔha mɛi. Wɔbɔɔ mɔdɛŋ akɛ wɔya he ni mɛi yɔɔ, tamɔ tsɔji amaamɔhei, gbɛjegbɛi ni mɛi fɔɔ nɔ tsɔmɔ, loo jaji anɔ, taakɛ Paulo fee lɛ. Ni kɛlɛ, shĩa kɛ shĩa shiɛmɔ nitsumɔ lɛ kã he eji gbɛ titri ni Yehowa Odasefoi tsɔɔ nɔ amɛshiɛɔ. Mɛni hewɔ? Yiŋtoo kome ji akɛ, shĩa kɛ shĩa shiɛmɔ nitsumɔ lɛ haa mɛi fɛɛ náa hegbɛ ni sa ní amɛkɛaabo Maŋtsɛyeli shɛɛ sane lɛ toi daa, ni no haa anaa akɛ Nyɔŋmɔ kwɛɛɛ hiɛaŋ. Ehaa ayeɔ abuaa mɛi ni hiɛ tsui kpakpa lɛ hu akɛ aŋkroaŋkroi koni anyɛ atsu amɛhiamɔ nii ahe nii. Kɛfata he lɛ, shĩa kɛ shĩa shiɛmɔ nitsumɔ lɛ haa shiɛlɔi lɛ ahemɔkɛyeli mli waa, ni ehaa amɛmiaa amɛhiɛ yɛ shihilɛ mli. Hɛɛ, nɔ ko ni akɛkadiɔ mɛi ni ji anɔkwa Kristofoi ŋmɛnɛ lɛ ji ekãa ní amɛkɛshiɛɔ “yɛ faŋŋ kɛ shĩa fɛɛ shĩa hu” lɛ.\n16, 17. Mɛni Paulo fee kɛtsɔɔ akɛ eyɛ ekãa, ni mɛɛ gbɛ nɔ Kristofoi ni yɔɔ ŋmɛnɛ lɛ kaseɔ enɔkwɛmɔnɔ lɛ?\n16 Paulo ha Efeso asafoŋ onukpai lɛ le akɛ eleee osharai ni baaba enɔ kɛ́ eku esɛɛ etee Yerusalem. Ekɛɛ amɛ akɛ: “Shi kɛlɛ mibuuu enɛɛmɛi ekome folo, ni miwala hu mibuuu akɛ ejara wa yɛ mihiɛ, beni afee ni mikɛ miishɛɛ agbe migbɛnyiɛmɔ lɛ kɛ sɔɔmɔ ni miná yɛ Nuŋtsɔ Yesu dɛŋ akɛ miye Nyɔŋmɔ duromɔ sanekpakpa lɛ he odase faŋŋ lɛ naa.” (Bɔf. 20:24) Paulo fee ekãa, ni ehaaa shihilɛ ko kwraa—hela loo shitee-kɛwoo ni naa wa—atsĩ lɛ gbɛ ní ekagbe nitsumɔ ní akɛwo edɛŋ lɛ tsumɔ naa.\n17 Kristofoi ni yɔɔ ŋmɛnɛ lɛ hu miaa amɛhiɛ yɛ jaramɔ shihilɛi srɔtoi amli. Maŋ nɔyelɔi etsĩ amɛteŋ mɛi komɛi anaa ni awaa amɛ yi. Amɛteŋ mɛi komɛi hu miimia amɛhiɛ kɛmiidamɔ hela naa. Oblahii kɛ oblayei ni ji Kristofoi lɛ hu kɛ tipɛŋfoi anɔnyɛɛ miikpe yɛ skul. Ekɔɔɔ he eko nɔ̃ shihilɛ ní Yehowa Odasefoi kɛkpeɔ lɛ, amɛfiɔ shi shiŋŋ tamɔ bɔ ni Paulo fee lɛ. Amɛtswa amɛfai shi akɛ ‘amɛbaaye sanekpakpa lɛ he odase kɛmɔ shi.’\n“Nyɛlea Nyɛhe Nɔ Kwɛmɔ kɛ Tooku lɛ Fɛɛ” (Bɔfoi lɛ Asaji 20:25-38)\n18. Mɛni Paulo fee koni ekaye lá yi sɔ̃, ni mɛni esa akɛ Efeso asafoŋ onukpai lɛ afee koni amɛ hu amɛkaye lá yi sɔ̃?\n18 No sɛɛ lɛ Paulo wo Efeso asafoŋ onukpai lɛ ŋaa tɛ̃ɛ, ni ekɛɛ amɛ akɛ lɛ diɛŋtsɛ efee enɛɛmɛi ahe nɔkwɛmɔnɔ efɔ̃ shi eha amɛ. Klɛŋklɛŋ lɛ eha amɛle akɛ amɛnaŋ ehiɛ dɔŋŋ. No sɛɛ lɛ ekɛɛ amɛ akɛ: “Miyeee nyɛteŋ mɔ ko mɔ ko lá yi sɔ̃; ejaakɛ mijaje Nyɔŋmɔ yiŋtoo muu lɛ fɛɛ mitsɔɔ nyɛ ni mishiuuu eko nɔ.” Te Efeso asafoŋ onukpai lɛ aaafee tɛŋŋ amɛkase Paulo ní amɛkaye lá yi sɔ̃? Ekɛɛ amɛ akɛ: “Nyɛlea nyɛhe nɔ kwɛmɔ kɛ tooku lɛ fɛɛ ni Mumɔ krɔŋkrɔŋ lɛ ewo nyɛ amɛnɔkwɛlɔi lɛ, koni nyɛlɛ Nyɔŋmɔ asafo lɛ ni ekɛ lɛ diɛŋtsɛ [e-Bi lɛ] lá he lɛ.” (Bɔf. 20:26-28) Paulo bɔ kɔkɔ akɛ “klaji fulɔi” baabote tooku lɛ mli nigii, ni ‘amɛbaawie nii ni ejaaa, ni amɛaakpala kaselɔi lɛ amɛshwie amɛsɛɛ.’ Mɛni esa akɛ asafoŋ onukpai lɛ afee? Paulo bɔ amɛ kɔkɔ akɛ: “Nyɛsaraa, ni nyɛkaia akɛ afii etɛ sɔŋŋ mikɛ yaafonui efɔ̃ɔɔ nyɛteŋ mɔ fɛɛ mɔ kɔkɔbɔɔ nyɔɔŋ kɛ shwane.”—Bɔf. 20:29-31.\n19. Beni shɛɔ klɛŋklɛŋ afii 100 lɛ naagbee gbɛ lɛ, mɛɛ hemɔkɛyeli kwamɔ je kpo faŋŋ, ni mɛni jɛ enɛ mli kɛba yɛ afii ohai abɔ ni nyiɛ sɛɛ kɛba lɛ amli?\n19 Beni shɛɔ klɛŋklɛŋ afii 100 lɛ naagbee gbɛ lɛ, no mli lɛ “klaji fulɔi” ejie amɛhe kpo. Aaafee afi 98 Ŋ.B. lɛ, bɔfo Yohane ŋma akɛ: “Antikristoi pii eba. . . . Wɔteŋ amɛjɛ amɛtee, shi kɛlɛ amɛjeee wɔteŋ mɛi komɛi, ejaakɛ wɔteŋ mɛi komɛi ji amɛ kulɛ amɛkɛ wɔ hi shi.” (1 Yoh. 2:18, 19) Beni shɛɔ afi 200 afii lɛ amli lɛ, hemɔkɛyeli kwamɔ ha abaná Kristendom osɔfoi akuu, ni yɛ afi 300 afii lɛ amli lɛ, Nɔyelɔ Constantine ha akpɛlɛ apasa “Kristojamɔ” nɛɛ nɔ yɛ enɔyeli lɛ fɛɛ mli. Akɛni jamɔŋ hiɛnyiɛlɔi lɛ kpɛlɛ wɔŋjamɔ nifeemɔi anɔ, ni amɛkɛ “Kristojamɔ” hà hiɛ hewɔ lɛ, eji anɔkwale akɛ ‘amɛwie nii ni ejaaa.’ Kɛbashi ŋmɛnɛ lɛ, Kristendom tsɔɔmɔi kɛ enifeemɔi haa wɔnaa nɔ ni ejɛ nakai hemɔkɛyeli kwamɔ lɛ mli kɛba.\n20, 21. Mɛɛ gbɛ nɔ Paulo tsɔ ekɛ ehe shã afɔle eha enyɛmimɛi lɛ, ni mɛɛ gbɛ nɔ Kristofoi asafoŋ onukpai ni yɔɔ ŋmɛnɛ lɛ baanyɛ atsɔ afee nakai nɔŋŋ?\n20 Bɔ ni Paulo ba ejeŋ eha lɛ yɛ srɔto kwraa yɛ bɔ ni mɛi ni baaye tooku lɛ ahe nii yɛ sɛɛ mli lɛ baaba amɛjeŋ amɛha lɛ he. Paulo tsu nii kɛkwɛ ehe bɔni afee ni ekatsɔ jatsu eha asafo lɛ. Jeee sɛɛnamɔ hewɔ esɔmɔ enyɛmimɛi Kristofoi lɛ. Paulo wo Efeso asafoŋ onukpai lɛ hewalɛ koni amɛkɛ amɛhe ashã afɔle amɛha amɛnyɛmimɛi Kristofoi lɛ. Ekɛɛ amɛ akɛ: ‘Nyɛyea nyɛbuaa mɛi ni egbɔjɔ lɛ, ni nyɛkai Nuŋtsɔ Yesu wiemɔi lɛ, akɛ lɛ diɛŋtsɛ ekɛɛ: “Nɔhamɔ mli yɛ jɔɔmɔ fe hemɔ.”’—Bɔf. 20:35.\n21 Kristofoi asafoŋ onukpai ni yɔɔ ŋmɛnɛ lɛ kɛ amɛhe shãa afɔle taakɛ Paulo fee lɛ. Mɛi ni akɛ nitsumɔ ewo amɛdɛŋ akɛ ‘amɛlɛ Nyɔŋmɔ asafo lɛ’ jɛɔ tsui krɔŋŋ mli amɛtsuɔ amɛnitsumɔi lɛ, ni amɛtamɔɔɔ Kristendom osɔfoi ní yeɔ asafoŋbii lɛ ahe nii lɛ. Aŋmɛɛɛ henɔwomɔ kɛ anunyam taomɔ gbɛ yɛ Kristofoi asafo lɛ mli, ejaakɛ mɛi ni diɔ “hiɛtaomɔ” sɛɛ lɛ anine baanyɛ shi. (Abɛi 25:27, Ga Biblia hee) Nɔ̃ pɛ ni baanyɛ ajɛ henɔwomɔ mli kɛba ji hiɛgbele.—Abɛi 11:2.\n“Amɛ fɛɛ amɛfó naakpa.”—Bɔfoi lɛ Asaji 20:37\n22. Mɛni ha Efeso asafoŋ onukpai lɛ sumɔ Paulo sane waa lɛ?\n22 Suɔmɔ krɔŋŋ ni Paulo yɔɔ kɛha enyɛmimɛi lɛ ha amɛsumɔ esane waa. Beni ekɛ amɛ yeɔ shɛɛ lɛ, “amɛ fɛɛ amɛfó naakpa, ni amɛgbeegbee Paulo kuɛ nɔ, ni amɛshɔ enaa.” (Bɔf. 20:37, 38) Kɛ́ asafoŋ onukpai lɛ kɛ amɛhe shã afɔle kɛkwɛ tooku lɛ tamɔ bɔ ni Paulo fee lɛ, amɛnyɛmimɛi Kristofoi lɛ ahiɛ sɔɔ amɛ waa, ni amɛsumɔɔ amɛ naakpa. Kɛ́ osusu nɔkwɛmɔnɔ kpakpa ni Paulo fee lɛ he lɛ, ani okpɛlɛŋ nɔ akɛ kɛɛmɔ ní ekɛɛ akɛ, “miyeee nyɛteŋ mɔ ko mɔ ko lá yi sɔ̃” lɛ etsɔɔɔ akɛ eeshwa, loo ákɛ eewo sane he?—Bɔf. 20:26.\n^ kk. 5 Kwɛmɔ akrabatsa ni ji “ Woji ni Paulo Ŋmala Kɛjɛ Makedonia,” ni yɔɔ baafa nɛɛ nɔ lɛ.\n^ kk. 8 Eeenyɛ efee akɛ yɛ nɛkɛ be nɛɛ mli beni Paulo yɔɔ Korinto lɛ ni eŋma wolo kɛmaje Romabii lɛ.\n^ kk. 8 Kwɛmɔ akrabatsa ni ji “ Paulo Kɛ Onia ni Akɛyaafɛne Nyɛmimɛi lɛ Yaha,” ni yɔɔ baafa 169 lɛ.\n^ kk. 12 Etamɔ nɔ ni wiemɔ ni ji “wɔ” ní Luka kɛtsu nii yɛ Bɔfoi lɛ Asaji 20:5, 6 lɛ tsɔɔ akɛ mra mli lɛ Paulo shi lɛ yɛ Filipi, ni no sɛɛ lɛ Paulo banina lɛ yɛ jɛmɛ ekoŋŋ.—Bɔf. 16:10-17, 40.\n^ kk. 12 Gbɛ ni amɛfã kɛjɛ Filipi kɛtee Troia lɛ hé amɛ gbii enumɔ. Ekolɛ ahum ni naa wa tswa, ejaakɛ mra mli lɛ, amɛkɛ gbii enyɔ pɛ fã nakai gbɛ lɛ nɔŋŋ.—Bɔf. 16:11.


KANEMƆ YƐ Amharic Bicol Blɔfo Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Georgia Germany Haitian Creole Hiligaynon Hungary Igbo Italia Korea Malay Myanmar Ndebele Ngabere Norway Ossetia Poland Portuguese (Brazil) Quechua (Bolivia) Rarotongan Romania Samoa Sesotho (Lesotho) Setswana Silozi Slovak Slovenia Swahili Tatar Tsonga Turkey Ukrain Wayuunaiki\nYɛ je lɛŋ fɛɛ lɛ, wɔyɛ nyɛmimɛi hii kɛ yei babaoo ni yaa nɔ amɛshiɛɔ yɛ gbɔmɔtsoŋ naagbai ni mli wawai ni amɛkɛkpeɔ lɛ fɛɛ sɛɛ, ni amɛnɔkwɛmɔnɔ lɛ sa kadimɔ waa. Bo lɛ ha wɔsusu nyɛmi yoo ko ni atsɛɔ lɛ Dalia ni yɔɔ Vilnius, ni ji Lithuania maŋtiase lɛ mli lɛ he wɔkwɛ.\nDalia eye aaafee afii 35. Eeye hela ko (cerebral apoplexy) ni ji stroki henɔ ko kɛjɛ efɔmɔ mli tɔ̃ɔ. Hela nɛɛ ekumɔ lɛ, ni ehaaa enyɛ ewie jogbaŋŋ. Enɛ hewɔ lɛ, ewekumɛi pɛ nuɔ lɛ shishi jogbaŋŋ. Dalia kɛ enyɛ Awo ni atsɛɔ lɛ Galina, ni kwɛɔ lɛ lɛ yɔɔ. Eyɛ mli akɛ Dalia shihilɛ mli eyi tɔ kɛ naagbai kɛ piŋmɔi moŋ, shi eyɛ miishɛɛ be fɛɛ be. Mɛni hewɔ?\nGalina tsɔɔ mli akɛ: “Yɛ afi 1999 lɛ, miwekunyo ko bi yoo ni atsɛɔ lɛ Apolonija lɛ basara wɔ. Wɔyɔse akɛ Apolonija, ni eji Yehowa Odasefonyo lɛ le Biblia lɛ mli jogbaŋŋ, no hewɔ lɛ Dalia bibii lɛ saji babaoo. Etsɛɛɛ kɛkɛ ni akɛ Dalia bɔi Biblia lɛ kasemɔ. Yɛ be kɛ beaŋ lɛ, mitáa nikasemɔ lɛ mli koni matsɔɔ Dalia wiemɔi lɛ ashishi. Shi miyɔse akɛ, eená nɔ ni ekaseɔ lɛ he sɛɛ waa. Etsɛɛɛ ni mi hu mibi ní akɛ mi akase Biblia lɛ.”\nBeni Dalia bɔi Biblia mli anɔkwalei lɛ ashishinumɔ lɛ, sanebimɔ ko bɔi enaa gbamɔ waa. Naagbee lɛ, ebi Apolonija akɛ: “Te aaafee tɛŋŋ ni mɔ ko ni tamɔ mi—ni mikumɔ nɛɛ—aaanyɛ eshiɛ lɛ?” (Mat. 28:19, 20) Apolonija ha Dalia tsui akɛ: “Kaashe gbeyei. Yehowa baaye abua bo.” Ni lɛɛlɛŋ, Yehowa ye ebua lɛ.\nNo hewɔ lɛ, te Dalia feɔ tɛŋŋ eshiɛɔ lɛ? Etsɔɔ gbɛi srɔtoi anɔ. Nyɛmimɛi yei yeɔ amɛbuaa lɛ kɛŋmalaa woji ni Biblia mli shɛɛ sane yɔɔ mli. Klɛŋklɛŋ lɛ, Dalia kɛɔ nyɛmimɛi yei lɛ nɔ ni etaoɔ eŋma lɛ. No sɛɛ lɛ, amɛŋmaa nɔ ni ekɛɛ lɛ. Dalia tsɔɔ tɛs mɛsejii ni ekɛ emobail foŋ lɛ ŋmalaa lɛ hu nɔ eshiɛɔ. Ni kɛ́ kɔɔyɔɔŋ tsakemɔ lɛ hi lɛ, asafoŋ bii lɛ kɛ lɛ jeɔ kpo koni ekɛ mɛi ni amɛkɛkpeɔ yɛ shwɛmɔhei kɛ gbɛjegbɛi lɛ anɔ lɛ agba sane.\nDalia kɛ emami miiya amɛhiɛ yɛ anɔkwale lɛ mli lolo. Amɛ fɛɛ amɛjɔɔ amɛhe nɔ amɛha Yehowa, ni abaptisi amɛ November 2004. Yɛ September 2008 lɛ, ato shiɛlɔi akuu ko ni kɛ Polish wiemɔ tsuɔ nii lɛ shishi yɛ Vilnius. Akɛni Maŋtsɛyeli shiɛlɔi babaoo he miihia kuu nɛɛ hewɔ lɛ, Dalia kɛ emami yafata amɛhe. Dalia kɛɛ akɛ: “Kɛ́ nyɔɔŋ ko miihe agbó ni minyɛko maya shiɛmɔ lɛ, egbaa minaa waa. Shi kɛ́ misɔle miha Yehowa yɛ he lɛ, etsɛɛɛ kɛkɛ lɛ mɔ ko kɛ mi eto gbɛjianɔ kɛha shiɛmɔyaa.” Te wɔsuɔmɔ nyɛmi yoo Dalia nuɔ eshihilɛ lɛ he ehaa tɛŋŋ? Ekɛɛ akɛ: “Hela lɛ ekumɔ migbɔmɔtso, shi jeee mijwɛŋmɔ. Eŋɔɔ minaa waa akɛ minyɛɔ migbaa mɛi krokomɛi Yehowa he sane!”


Wala Shihilɛ He Sane: Yehowa Jɔɔ Mi Waa Yɛ Yiŋ Ni Mikpɛ Lɛ Hewɔ | Charles Molohan\nKANEMƆ YƐ Afrikaans Albania Altai Alur Amharic Amis Arabic Armenia Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Blɔfo Boulou Bulgaria Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatia Czech Damara Dangme Denmark Digor Douala Dutch Edo Efik Esan Estonia Ewe Fiji Finland Fon French Ga Garifuna Georgia Germany Guadeloupean Creole Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hungary Ibanag Iceland Igbo Iloko Indonesia Isoko Italia Japan Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Low German Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norway Nzema Okpe Oromo Ossetia Otetela Pangasinan Papiamento (Curaçao) Persia Pidgin (West Africa) Pohnpei Poland Portugal Portugal (Portugal) Punjabi Quechua (Ancash) Quechua (Bolivia) Romania Russia Samoa Sango Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin South Africa Mumuii Awiemɔ Spania Sranantongo Swahili Swahili (Congo) Swati Sweden Tagalog Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Uzbek (Roman) Venda Vietnam Waray-Waray Wolaita Xhosa Yoruba Zande Zapotec (Isthmus) Zulu\nYehowa Jɔɔ Mi Waa Yɛ Yiŋ Ni Mikpɛ Lɛ Hewɔ\nMɔ ni gba ji Charles Molohan\nGbi ko nyɔɔŋteŋ yɛ afi 1939 lɛ, wɔte shi kɛje wɔsai amli ni wɔta tsɔne mli kɛtee Joplin, ni ji maŋ bibioo ko ni yɔɔ Missouri wuoyi-anaigbɛ, yɛ U.S.A. lɛ. Ehe wɔ nɔ ni fe ŋmɛlɛtswaa kome dani wɔyashɛ maŋ lɛ mli. Be ni wɔyashɛ lɛ, wɔjara tratii yɛ maŋ lɛ mli fɛɛ, ni bɔ ni wɔfee lɛ nɛ: Kɛ́ wɔshɛ shĩa ko shinaa naa lɛ, wɔfeɔ blɛoo ni wɔkɛ tratii woɔ shinaa lɛ shishi. Be ni shɛɔ maŋkɛ lɛ, wɔgbe shikpɔŋkuku ni ahã wɔ lɛ naa. Oya nɔŋŋ ni wɔbote wɔtsɔne lɛ mli koni wɔkɛ nyɛmimɛi krokomɛi ni miitsu nitsumɔ nɛɛ nɔŋŋ lɛ ayakpe. Ekolɛ, benɛ ootao ole nɔ hewɔ ni wɔtee shiɛmɔ nyɔɔŋteŋ ni wɔshi shikpɔŋkuku lɛ mli mramra dani je tsɛre lɛ. Matsɔɔ bo sɛɛ mli.\nMIPAPA Fred Molohan, kɛ mimami Edna Molohan tsɔmɔ Biblia Kaselɔi (Yehowa Odasefoi) afii 20 dani amɛfɔ mi yɛ afi 1934, ni eŋɔɔ minaa waa akɛ amɛtsɔse mi yɛ anɔkwale lɛ mli. Wɔhi Parsons, ni ji maŋ bibioo ko ni yɔɔ Kansas wuoyi-bokãgbɛ lɛ. No mli lɛ, mɛi fioo ko pɛ yɔɔ wɔsafo lɛ mli ni afɔko amɛ mu. Wɔweku lɛ tee asafoŋ kpeei kɛ shiɛmɔ daa. Hɔɔ shwane lɛ, wɔfɔɔ gbɛjegbɛ he odaseyeli, nɔ ni ŋmɛnɛ lɛ, wɔle lɛ akɛ maŋ odaseyeli lɛ. Be fɛɛ be ni wɔbaakpa lɛ, wɔpapa kɛ wɔ yaa ni eyaheɔ ais krim ehãa wɔ. No hewɔ lɛ, eyɛ mli akɛ bei komɛi lɛ, etɔɔ wɔ moŋ, shi wɔnáa miishɛɛ waa.\nEyɛ mli akɛ wɔsafo lɛ edaaa moŋ, shi wɔshikpɔŋkuku lɛ da waa, ni maji bibii pii kɛ ŋmɔji pii yɛ mli. Kɛ́ wɔkɛ wɔwoji lɛ hã okwaafoi lɛ, amɛhãa wɔ ŋmɔshi nibii, wuɔwɔji (nɔ ni wuɔ lɛ ŋmɛ etsɛko), loo wuɔi diɛŋtsɛ. Wɔpapa tsɔɔ hiɛ ewoɔ woji lɛ ahe nyɔmɔ, no hewɔ lɛ, wɔkɛ nibii ni ahãa wɔ lɛ hoɔ nii ni wɔyeɔ.\nSHIƐMƆ HE TAFÃI\nMifɔlɔi hé gramafon, ni amɛkɛyaa shiɛmɔ. No mli lɛ, midako, no hewɔ lɛ minyɛɛɛ mikɛtsu nii. Shi kɛ́ mipapa kɛ mimami tee mɔ ko ŋɔɔ ni amɛyaafee sɛɛkuukɛsaramɔ loo Biblia mli nikasemɔ lɛ, miyeɔ mibuaa amɛ ni amɛtswaa Nyɛminuu Rutherford maŋshiɛmɔi ni arikɔdi lɛ eko amɛhãa mɔ lɛ, ni enɛ hã miná miishɛɛ waa.\nMi kɛ mimami kɛ mipapa damɔ wɔtsɔne lɛ he\nMipapa kɛ spika agbo ko wo wɔtsɔne lɛ yiteŋ, ni enɛ ye ebua wɔ waa yɛ shiɛmɔ nitsumɔ lɛ mli. Bei pii lɛ, wɔtswaa lalai koni mɛi ajwɛŋmɔ aba wɔnɔ, kɛkɛ lɛ, no sɛɛ lɛ, wɔtswa Biblia mli maŋshiɛmɔ ni arikɔdi. Kɛ́ mɛi lɛ bo maŋshiɛmɔ lɛ toi amɛgbe naa lɛ, wɔhãa mɛi ni nya wiemɔ lɛ he lɛ woji.\nYɛ maŋ bibioo ko ni atsɛɔ lɛ Cherryvale, ni yɔɔ Kansas lɛ mli lɛ, mipapa kɛ tsɔne lɛ yama maŋ lɛ paaki lɛ nɔ ni ebɔi maŋshiɛmɔi lɛ tswaa. Kɛ́ eshɛ Hɔgbaa lɛ, mɛi pii bajɔɔ amɛhe yɛ jɛmɛ. Shi polisifoi lɛ ba ni amɛbakɛɛ lɛ akɛ ekɛ tsɔne lɛ aje kpo kɛya paaki lɛ sɛɛ ni eyatswa yɛ jɛmɛ. Mipapa kɛ amɛ epeleee he kwraa. Ekɛ tsɔne lɛ yama gbɛjegbɛ ni kã paaki lɛ masɛi tuuntu lɛ nɔ, koni kɛ́ etswa maŋshiɛmɔi lɛ, mɛi ni yɔɔ jɛmɛ lɛ anyɛ anu. Kɛkɛ ni ebɔi tswaa. Kɛ́ mikɛ mipapa kɛ minyɛmi nuu nukpa Jerry nyiɛ yɛ bei tamɔ nakai amli lɛ, mimii shɛɔ mihe waa.\nNakai beiaŋ lɛ, wɔfãa ta krɛdɛi kɛyaa hei ni ateɔ shi awoɔ wɔ waa yɛ lɛ. Wɔteɔ shi nyɔɔŋteŋ (tamɔ bɔ ni wɔfee yɛ Joplin, yɛ Missouri lɛ) ni wɔfeɔ blɛoo ni wɔkɛ tratii kɛ woji bibii woɔ mɛi ashinai ashishi. No sɛɛ lɛ, wɔ fɛɛ wɔyakpeɔ yɛ maŋ lɛ sɛɛ koni wɔkwɛ kɛji polisifoi lɛ emɔ wɔteŋ mɔ ko lo.\nShiɛmɔ nitsumɔ lɛ fã kroko ni ŋɔɔ waa ni wɔtsu yɛ nakai beiaŋ ji, ni wɔbaatsotsoro taoi ni aŋmala nibii yɛ nɔ kɛkpa maŋ lɛ mli. Mikaiɔ akɛ be ko lɛ, nyɛmimɛi komɛi ba wɔmaŋ lɛ mli, ni nɔ ni aŋma yɛ taoi ni amɛtsotsoro lɛ anɔ ji, “Sɔlemɔi Lɛ Ahe Yɛ Oshara Ni Amɛhiii.” Amɛje shishi yɛ wɔshĩa lɛ, ni amɛnyiɛ aaafee kilomita kome kɛ fã kɛkpa maŋ lɛ mli, kɛkɛ ni amɛku amɛsɛɛ kɛba shĩa lɛ. Mɛi kwɛ amɛ waa, shi dromɔ naa lɛ, mɔ ko mɔ ko eteee shi ewooo amɛ.\nKPEEI NI MITEE YƐ MIGBEKƐBIIASHI\nBei pii lɛ, wɔweku lɛ fãa gbɛ kɛyaa kpeei yɛ Texas, ni wɔkɛ oketeke ni yaa. Akɛni mipapa tsuɔ nii yɛ nitsumɔhe ni kwɛɔ oketekei lɛ anɔ lɛ hewɔ lɛ, wɔnyɛɔ wɔtaa oketekei lɛ amli kɛyaa kpeei lɛ ni wɔyasaraa wɔwekumɛi hu ni aheee wɔ shika ko. No mli lɛ, mimami nyɛmi nuu nukpa, Fred Wismar, kɛ eŋa, Eulalie, shĩa yɛ Temple, yɛ Texas. Mitsɛkwɛ Fred kase anɔkwale lɛ yɛ aaafee afi 1900 be ni eji oblanyo lɛ, ni abaptisi lɛ. Egba mimami kɛ enyɛmimɛi krokomɛi lɛ nibii ni ekase lɛ. Nyɛmimɛi ni yɔɔ Texas lɛ le lɛ waa, ejaakɛ eyasɔmɔ yɛ jɛmɛ akɛ kpokpaa sɔɔlɔ (nɔ ni amrɔ nɛɛ wɔtsɛɔ lɛ kpokpaa nɔkwɛlɔ lɛ). Emli hi, eyɛ ekãa, ni be fɛɛ be lɛ eyɛ miishɛɛ. Enɔkwɛmɔnɔ kpakpa lɛ ye ebua mi waa be ni midaa lɛ.\nYɛ afi 1941 lɛ, wɔweku lɛ kɛ oketeke fã gbɛ kɛtee St. Louis, yɛ Missouri, kɛhã kpee wulu ko. Ahã gbekɛbii kɛ oblahii kɛ oblayei 15,000 kɛ sɛɛ ni yɔɔ kpee lɛ shishi lɛ batara wiemɔ kpoku lɛ hiɛgbɛ koni amɛbo Nyɛminuu Rutherford maŋshiɛmɔ ni yitso ji, “Children of the King” (Maŋtsɛ Lɛ Bii) lɛ toi. Be ni Nyɛminuu Rutherford gbe ewiemɔ lɛ naa lɛ, lɛ kɛ mɛi ni fata ehe lɛ hã wɔteŋ mɔ fɛɛ mɔ wolo hee ni ajie lɛ kpo lɛ eko, ni wolo nɛɛ yitso ji, Children (Gbekɛbii). Wɔná miishɛɛ waa.\nYɛ April 1943 lɛ, wɔtee kpee ko ni yitso ji, “Call to Action” (Nyɛkɛ Ekãa Atsua Nii), ni afee yɛ Coffeyville, yɛ Kansas lɛ. Atswa adafi yɛ nakai kpee lɛ shishi akɛ, abaaje skul hee ko, ni ji Teokrase Sɔɔmɔ Skul lɛ shishi yɛ asafoi fɛɛ amli, ni ajie wolo bibioo ko ni hiɛ nikasemɔi 52 ni akɛbaatsu nii yɛ skul lɛ mli lɛ hu kpo. Sɛɛ mli yɛ nakai afi lɛ mli lɛ, mifee mi-klɛŋklɛŋ asaimɛnt yɛ skul lɛ mli. Kpee nɛɛ fee kpee krɛdɛɛ kɛhã mi, ejaakɛ abaptisi mi kɛ mɛi fioo komɛi yɛ kpaakpo ko ni mli ejɔ ni yɔɔ ŋmɔ ko ni bɛŋkɛ jɛmɛ lɛ mli.\nMISHWE AKƐ MAYASƆMƆ YƐ BETEL\nMigbe sɛkɛndre skul naa yɛ afi 1951, ni ehe bahia ni makpɛ miyiŋ yɛ nɔ ni mikɛ miwala baatsu lɛ he. Minyɛmi nuu Jerry yasɔmɔ yɛ Betel, ni mi hu mishwe waa akɛ mayasɔmɔ yɛ jɛmɛ. No hewɔ lɛ, miŋmala gbɛbimɔ woji anɔ nii kɛtee Brooklyn Betel. Etsɛɛɛ ni afɔ̃ mi nine ni mibasɔmɔ yɛ jɛmɛ, ni mibɔi sɔɔmɔ yɛ March 10, 1952. Yiŋ ni mikpɛ nɛɛ eye ebua mi waa, ni ehã minyɛ misɔmɔ Nyɔŋmɔ jogbaŋŋ.\nMikpa gbɛ akɛ abaahã matsu nii yɛ woji akalamɔhe lɛ, koni maye mabua kɛkala magazin srɔtoi lɛ kɛ woji krokomɛi lɛ. Shi mináaa hegbɛ matsu nii yɛ jɛmɛ. Ahã miyatsu nii yɛ kpata lɛ shi. Miná miishɛɛ waa yɛ nitsumɔ nɛɛ mli, ni mikase nibii pii. Bɔ ni ato nitsumɔ lɛ he gbɛjianɔ yɛ kpata lɛ shi lɛ hewɔ lɛ, mináa be yɛ gbi lɛ mli kɛfeɔ aŋkro nikasemɔ. Akɛni woji pii yɛ Betel wojiatoohe lɛ hewɔ lɛ, jɛmɛ miyakaseɔ nii lɛ yɛ. Enɛ ye ebua mi waa, ni ehã hemɔkɛyeli kɛ naanyobɔɔ ni yɔɔ mi kɛ Yehowa teŋ lɛ mli wa waa. Agbɛnɛ hu, ehã mitswa mifai shi waa fe tsutsu lɛ po akɛ maya nɔ masɔmɔ Yehowa yɛ Betel kɛyashi mishihilɛ eŋmɛŋ mi gbɛ dɔŋŋ. Jerry shi Betel yɛ afi 1949 ni ekɛ nyɛmi yoo ko ni atsɛɔ lɛ Patricia lɛ bote gbalashihilɛ mli, shi amɛhi Betel masɛi nɔŋŋ yɛ Brooklyn. No hewɔ lɛ, be ni miba Betel ehee lɛ, amɛye amɛbua mi ni amɛwo mi hewalɛ waa.\nBe ni miba Betel lɛ sɛɛ etsɛɛɛ lɛ, ato gbɛjianɔ koni akwɛ akɛ abaaná nyɛmimɛi hii komɛi afata mɛi ni Betel tsuɔ koni amɛyahã wiemɔ yɛ hei krokomɛi lɛ ahe lo. Asafoi ni atsuɔ nyɛmimɛi nɛɛ kɛyaa lɛ ji asafoi ni kɛ Brooklyn teŋ jekɛmɔ aaafee kilomitai 322 loo nɔ ni shɛɛɛ nakai. Kɛ́ amɛtee lɛ, amɛhãa maŋshiɛmɔ ni amɛfataa nyɛmimɛi lɛ ahe kɛyaa shiɛmɔ. Akɛ mi fata nyɛmimɛi hii nɛɛ ahe. Be ni mije nitsumɔ nɛɛ shishi lɛ, mitsui fã. Nakai beiaŋ lɛ, ŋmɛlɛtswaa kome akɛhãa maŋshiɛmɔ. Bei pii lɛ, mikɛ oketeke ni fãa gbɛ kɛyasaraa asafoi lɛ. Mihiɛ kpaŋ nɔ ni ba Hɔgbaa shwane ko yɛ afi 1954 fɛ̃i beiaŋ lɛ nɔ kɔkɔɔkɔ. Gbi lɛ mikwɔ oketeke ko ni miiya New York lɛ, ni kulɛ be ni baashɛ gbɛkɛ lɛ, miyashɛ Betel. Shi ahum ko tswa waa ni snoo nɛ. No hewɔ lɛ, oketeke lɛ gbo yɛ gbɛ lɛ nɔ, ni wɔmɛ kɛyashi asaa agbe naa. Wɔyashɛ New York City Ju leebi aaafee ŋmɛji enumɔ. Mikwɔ oketeke kroko kɛjɛ jɛmɛ kɛtee Brooklyn. Be ni miyashɛ shi nɔŋŋ lɛ, mitee kpata lɛ shi ni mibɔi nitsumɔ, eyɛ mli akɛ mikpe sɛɛ fioo ni etɔ mi waa moŋ. Hegbɛ ni miná akɛ male nyɛmimɛi babaoo lɛ hã miná miishɛɛ waa be ni misaraa asafoi lɛ, ni no hewɔ lɛ, minaaa naagbai tamɔ enɛ kɛ ekrokomɛi ni mikɛkpe lɛ nɔ ko kwraa.\nWɔmiiba wɔbaje nifeemɔ ni wɔfeɔ yɛ WBBR lɛ nɔ lɛ shishi\nBe ni miba Betel lɛ, ahã mifata mɛi ni feɔ Biblia mli nikasemɔ yɛ WBBR redio steshɛŋ lɛ nɔ daa otsi lɛ ahe, ni mitsu nitsumɔ nɛɛ afii fioo komɛi. No mli lɛ, afeɔ yɛ 124 Columbia Heights tsũ lɛ nsɔɔdo ni ji enyɔ lɛ nɔ. Nyɛminuu A. H. Macmillan, ni sɔmɔ yɛ Betel afii pii lɛ, fata mɛi ni feɔ redio nɔ nifeemɔi nɛɛ eko daa lɛ ahe. Wɔfɔɔ lɛ tsɛmɔ akɛ Nyɛminuu Mac. Efee nɔkwɛmɔnɔ kpakpa ehã mi kɛ oblahii krokomɛi ni sɔmɔɔ yɛ Betel lɛ, ejaakɛ eye Yehowa anɔkwa ni esɔmɔ lɛ yɛ naagbai pii ni ekɛkpe lɛ fɛɛ asɛɛ.\nWɔjara woji nɛɛ kɛtswa WBBR he adafi yɛ shiɛmɔ nitsumɔ lɛ mli\nYɛ afi 1958 lɛ, atsake minitsumɔ lɛ ni ahã mi nitsumɔ ko ni hã mikɛ mɛi ni egbe Gilead Skul lɛ naa lɛ shara waa. Minitsumɔ ji ni maye mabua nyɛmimɛi hii kɛ yei ni yɔɔ ekãa nɛɛ ni amɛná visa, ni agbɛnɛ hu, mato gbɛjianɔ mahã amɛ koni amɛnyɛ amɛfã gbɛ kɛya hei ni amɛyaa lɛ. Nakai beiaŋ lɛ, kɛ́ okɛ kɔɔyɔŋ lɛlɛ miifã gbɛ kɛmiiya he ko lɛ, ejara wa waa diɛŋtsɛ, no hewɔ lɛ, skulbii lɛ pii ni ahã amɛyasɔmɔ yɛ Afrika kɛ Asia lɛ kɛ meelei ni woɔ jatsu ni fã gbɛ kɛtee hei ni amɛyaasɔmɔ yɛ lɛ. Sɛɛ mli be ni kɔɔyɔŋ lɛji lɛ ajara lɛ ba shi kwraa lɛ, maŋsɛɛ sɔɔlɔi lɛ pii kɛ kɔɔyɔŋ lɛji fã gbɛ kɛtee hei ni amɛyaasɔmɔ yɛ lɛ.\nMiito Gilead yijiemɔ woji ni akɛbaahã mɛi ni egbe skul lɛ naa lɛ anaa\nGBƐFÃA KƐMIIYA KPEEI\nYɛ afi 1960 lɛ, mito gbɛjianɔ koni nyɛmimɛi ni miifã gbɛ kɛmiijɛ United States kɛmiiya Yuropa kɛhã afi 1961 majimaji ateŋ kpeei lɛ aná kɔɔyɔŋ lɛji ni kɛ amɛ baaya ni ekɛ amɛ aku sɛɛ. Mitee kpee lɛ yɛ Hamburg, yɛ Germany, ni mikɛ kɔɔyɔŋ lɛlɛ ni ato gbɛjianɔ akɛ ewo nyɛmimɛi lɛ kɛjɛ New York kɛya nakai kpee lɛ shishi lɛ ni tee. Be ni agbe kpee lɛ naa lɛ, mi kɛ nyɛmimɛi etɛ krokomɛi ni tsuɔ nii yɛ Betel lɛ fee ekome ni wɔhai tsɔne. Wɔkɛ tsɔne lɛ fã gbɛ kɛjɛ Germany kɛtee Italy. Be ni wɔtee Italy lɛ, wɔtee Rome wɔyashara shi yɛ nitsumɔhe nine lɛ. Be ni wɔshi jɛmɛ lɛ, wɔtsɔ Pyrenees Gɔji lɛ anɔ kɛtee France, ni no sɛɛ lɛ, wɔtee Spain. No mli lɛ, atsĩ wɔnitsumɔ lɛ naa yɛ jɛmɛ. Wɔkɛ wolo ha asafo lɛ woji komɛi ahe fɛfɛo tamɔ nikeenii, ni wɔkɛyahã nyɛmimɛi ni yɔɔ Barcelona lɛ. Be ni wɔkɛ amɛ kpe lɛ, wɔná miishɛɛ waa! No sɛɛ lɛ, wɔkɛ tsɔne lɛ tee Amsterdam ni wɔyakwɔ kɔɔyɔŋ lɛlɛ kɛku wɔsɛɛ kɛtee New York.\nYɛ afi 1962 lɛ, ahã mi nitsumɔ akɛ mito nibii ahe gbɛjianɔ mihã nyɛmimɛi 583 ni baaya majimaji ateŋ kpee krɛdɛɛ ko ni abaafee yɛ je lɛŋ hei srɔtoi lɛ. Kpee nɛɛ ji “Naanɔ Sane Kpakpa” Kpee ni afee yɛ afi 1963 lɛ. Nyɛmimɛi lɛ baaya kpee lɛ yɛ Yuropa, Asia, kɛ Pasifik wuoyigbɛ ŋshɔkpɔi lɛ anɔ, kɛkɛ lɛ, no sɛɛ lɛ, amɛba Honolulu, yɛ Hawaii, kɛ Pasadena, yɛ California. Ahã amɛyashara shi yɛ Lebanon kɛ Yordan koni amɛle hei ni awie he yɛ Biblia lɛ mli lɛ ekomɛi. Wɔto kɔɔyɔŋ lɛji kɛ wɔɔhei ahe gbɛjianɔ wɔhã nyɛmimɛi lɛ, ni wɔye wɔbua amɛ koni amɛná visa kɛya hei srɔtoi ni amɛbaaya lɛ fɛɛ.\nAfi 1963 bafee afi ko ni sa kadimɔ waa kɛhã mi yɛ nɔ kroko hewɔ. Yɛ June 29 lɛ, mikɛ nyɛmi yoo ko ni jɛ Missouri ni atsɛɔ lɛ Lila Rogers, ni ba Betel yɛ afi 1960 lɛ bote gbalashihilɛ mli. Wɔyookpeemɔ lɛ sɛɛ otsi lɛ, mi kɛ Lila yafata nyɛmimɛi ni miifã gbɛ kɛmiiya je lɛŋ hei srɔtoi lɛ ahe, ni wɔtee Grees, Ejipt, kɛ Lebanon. No sɛɛ lɛ, wɔkɛ kɔɔyɔŋ lɛlɛ fã gbɛ kɛjɛ Beirut, yɛ Lebanon, kɛtee kɔɔyɔŋ lɛjiadaamɔhe bibioo ko ni yɔɔ Yordan lɛ. Be ni wɔyaa lɛ, wɔleee bɔ ni nibii baaji, ejaakɛ no mli lɛ atsĩ wɔnitsumɔ lɛ naa yɛ jɛmɛ, ni ahã wɔle akɛ ahãaa Yehowa Odasefoi ni miitao aba jɛmɛ lɛ visa. No hewɔ lɛ, kwɛ bɔ ni wɔmii shɛ wɔhe be ni wɔshɛ shi ni wɔna akɛ nyɛmimɛi pii damɔ tsũ bibioo ko ni yɔɔ kɔɔyɔŋ lɛjiadaamɔhe lɛ yiteŋ ni amɛhiɛ mama agbo ni aŋma yɛ nɔ akɛ, “Yehowa Odasefoi, Wɔmiihere Nyɛ Atuu” lɛ! Ni kwɛ miishɛɛ ni wɔná be ni wɔná hegbɛ wɔtee wɔyashara shi yɛ hei ni awie he yɛ Biblia lɛ mli lɛ ekomɛi! Wɔtee hei ni Abraham, Isak, kɛ Yakob hi lɛ, ni agbɛnɛ hu, wɔtee hei ni Yesu kɛ ekaselɔi lɛ shiɛ yɛ lɛ, kɛ hei ni Kristojamɔ je shishi yɛ ni egbɛ eshwã kɛtee “shikpɔŋ lɛ naagbeehei lɛ.”—Bɔf. 13:47.\nYɛ afii 55 ni mikɛ Lila ehi shi nɛɛ amli lɛ, eye ebua mi yɛ nitsumɔi srɔtoi fɛɛ ni akɛwo wɔdɛŋ lɛ mli. Be ni atsĩ nitsumɔ lɛ naa yɛ Spain kɛ Portugal lɛ, wɔtee jɛmɛ shii abɔ. Wɔwo nyɛmimɛi lɛ hewalɛ, ni wɔkɛ asafo lɛ woji kɛ nibii krokomɛi ni he baahia amɛ lɛ yahã amɛ. Wɔnyɛ wɔyasara nyɛmimɛi komɛi ni awo amɛ tsuŋ yɛ maŋ ko ni yɔɔ Spain ni atsɛɔ lɛ Cádiz lɛ mli lɛ. Mihã wiemɔ kɛwo amɛ hewalɛ, ni enɛ hã mimii shɛ mihe waa.\nWɔkɛ Jerry Molohan kɛ eŋa Patricia sha mfoniri nɛɛ be ni wɔyaa afi 1969 “Toiŋjɔlɛ Yɛ Shikpɔŋ Nɔ” Kpee Wulu lɛ\nKɛjɛ afi 1963 kɛbaa nɛɛ, miná hegbɛ mito gbɛjianɔ koni nyɛmimɛi anyɛ afã gbɛ kɛya kpeei srɔtoi ni afeɔ yɛ Afrika, Australia, Central Amerika, Amerika Wuoyigbɛ, Yuropa, Asia, Hawaii, New Zealand, kɛ Puerto Rico. Mi kɛ Lila etee kpeei srɔtoi, ni pii yɛ ni wɔhiɛ kpaŋ nɔ kɔkɔɔkɔ, tamɔ nɔ ni afee yɛ Warsaw, yɛ Poland, yɛ afi 1989 lɛ. Nyɛmimɛi pii jɛ Russia amɛba kpee wulu nɛɛ, ni yɛ amɛteŋ mɛi pii agbɛfaŋ lɛ, enɛ ji klɛŋklɛŋ kpee wulu ni amɛtee! Wɔna nyɛmimɛi pii ni awo amɛ tsuŋ afii abɔ yɛ maji ni feɔ Soviet Union lɛ anɔ yɛ amɛhemɔkɛyeli lɛ hewɔ.\nNitsumɔ kroko ni minya he waa ji, ni mayasara Betel wekui kɛ maŋsɛɛ sɔɔlɔi ni yɔɔ je lɛŋ hei srɔtoi ni mawo amɛ hewalɛ. Naagbee he ni wɔyasara yɛ nitsumɔ nɛɛ mli ji South Korea. Be ni wɔtee lɛ, wɔnyɛ wɔyasara nyɛmimɛi 50 ni awo amɛ tsuŋ yɛ tsuŋwoohe ko ni yɔɔ Suwon lɛ, ni wɔkɛ amɛ gba sane. Nyɛmimɛi lɛ fɛɛ yɛ miishɛɛ, ni amɛmiikpa be ni abaajie amɛ ni amɛbatsa amɛsɔɔmɔ lɛ nɔ lɛ gbɛ waa. Be ni wɔkɛ amɛ kpe lɛ, ewo wɔ hewalɛ waa!—Rom. 1:11, 12.\nBƆ NI ASAFO LƐ SHWEREƆ LƐ HÃA MINÁA MIISHƐƐ\nMina bɔ ni Yehowa ejɔɔ ewebii lɛ yɛ afii ni mikɛsɔmɔ lɛ lɛ amli. Be ni abaptisi mi yɛ afi 1943 lɛ, no mli lɛ ayɛ shiɛlɔi aaafee 100,000. Amrɔ nɛɛ, ayɛ shiɛlɔi fe 8,000,000 ni miisɔmɔ Yehowa yɛ maji 240 anɔ. Nitsumɔ kpakpa ni mɛi ni etee Gilead Skul lɛ etsu lɛ eye ebua waa ni wɔnyɛ wɔshwere nakai. Eŋɔɔ minaa akɛ mikɛ maŋsɛɛ sɔɔlɔi nɛɛ ateŋ mɛi pii shara ni miye mibua amɛ koni amɛnyɛ amɛya hei ni amɛyaasɔmɔ yɛ lɛ!\nMidaa Yehowa shi waa akɛ be ni miji oblanyo lɛ, mikpɛ miyiŋ akɛ masɔmɔ Yehowa miwala gbii fɛɛ, ni mikɛ mihe hã akɛ masɔmɔ yɛ Betel. Yehowa ejɔɔ mi waa yɛ afii ni mikɛsɔmɔ lɛ fɛɛ amli. Yɛ miishɛɛ ni wɔnáa yɛ wɔ-Betel sɔɔmɔ lɛ mli lɛ sɛɛ lɛ, mi kɛ Lila fɛɛ ná hegbɛ wɔkɛ asafoi srɔtoi ni yɔɔ Brooklyn lɛ shiɛ nɔ ni fe afii 50, ni wɔná nanemɛi kpakpai pii.\nMikã he miisɔmɔ yɛ Betel, ni Lila yeɔ ebuaa mi daa gbi. Amrɔ nɛɛ miye afii 84 kɛ sɛɛ, shi minyɛɔ mitsuɔ nii bɔ ni sa. Miyeɔ mibuaa kɛtsuɔ woji ni aŋmalaa nitsumɔhe nine lɛ ahe nii.\nMi kɛ Lila ŋmɛnɛ\nEji miishɛɛ sane akɛ mɔ ko baahi Yehowa asafo ni nɔ bɛ nɛɛ mli ni ena srɔto ni yɔɔ mɛi ni sɔmɔɔ Yehowa kɛ mɛi ni sɔmɔɔɔ lɛ lɛ ateŋ. Amrɔ nɛɛ, wɔnuɔ sane ni yɔɔ Maleaki 3:18 lɛ shishi jogbaŋŋ. Jɛmɛ kɛɔ akɛ: “Nyɛbaasaa nyɛna srɔto ni yɔɔ jalɔ kɛ mɔ fɔŋ teŋ, kɛ mɔ ni sɔmɔɔ Nyɔŋmɔ kɛ mɔ ni sɔmɔɔɔ lɛ lɛ teŋ.” Fitemɔ sɔŋŋ Satan je lɛ yaa nɔ efiteɔ. Mɛi ahiɛnɔkamɔ kɛ amɛmiishɛɛ fɛɛ miitã. Mɛi ni sumɔɔ Yehowa ni amɛsɔmɔɔ lɛ lɛ hu kɛ naagbai miikpe, shi amɛ lɛ, amɛyɛ miishɛɛ, ejaakɛ amɛyɛ hiɛnɔkamɔ kpakpa kɛhã wɔsɛɛ. Eji hegbɛ ni wɔná akɛ wɔbaashiɛ Maŋtsɛyeli lɛ he sane kpakpa lɛ wɔhã mɛi fɛɛ! (Mat. 24:14) Etsɛŋ kwraa, Nyɔŋmɔ Maŋtsɛyeli lɛ baakpãtã jeŋ fɔŋ nɛɛ hiɛ, ni ekɛ jeŋ hee ni awo he shi lɛ kɛ emli jɔɔmɔi lɛ fɛɛ baaba. Wɔmiikpa be nɛɛ gbɛ waa, ejaakɛ nakai beiaŋ lɛ, wɔbaaná gbɔmɔtsoŋ hewalɛ kpakpa, ni wɔbaahi shi kɛya naanɔ.\nMikɛ Hiɛshikalɔi Enyiɛ, Ni Miná He Sɛɛ\nNikeenii Ni Hã Awo Plen Gbɛfaa He Nyɔmɔ Ahã Mɛi 19,000


“Jalɔ Baanya Yɛ Yehowa Hewɔ”—Lala 64:10\nKANEMƆ YƐ Afrikaans Albania Altai Alur Amharic Amis Arabic Armenia Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Blɔfo Boulou Bulgaria Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatia Czech Damara Dangme Denmark Digor Douala Dutch Edo Efik Esan Estonia Ewe Fiji Finland Fon French Ga Garifuna Georgia Germany Guadeloupean Creole Guarani Gujarat Gun Haitian Creole Hausa Hebri Hela Herero Hiligaynon Hindi Hiri Motu Hungary Ibanag Iceland Igbo Iloko Indonesia Isoko Italia Japan Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvia Lingala Lithuania Low German Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norway Nzema Okpe Oromo Ossetia Otetela Pangasinan Papiamento (Curaçao) Persia Pidgin (West Africa) Pohnpei Poland Portugal Portugal (Portugal) Punjabi Quechua (Ancash) Quechua (Bolivia) Romania Russia Samoa Sango Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Uzbek (Roman) Venda Vietnam Waray-Waray Wolaita Xhosa Yoruba Zande Zapotec (Isthmus) Zulu\nNYƐMI YOO ko ni eye afii 80 kɛ sɛɛ, ni atsɛɔ lɛ Diana lɛ kɛ naagbai pii ekpe yɛ eshihilɛ mli. Hela fɔŋ ko ni atsɛɔ lɛ Alzheimer’s disease lɛ batswa ewu, ni no hewɔ lɛ, ehe bahia ni akɛ lɛ aya he ko ni akwɛɔ hiimeji kɛ yeimeji yɛ, ni ehi jɛmɛ kɛyashi egbo. Agbɛnɛ hu, ebihii enyɔ gboi, ni lɛ diɛŋtsɛ hu ená kansa yɛ efufɔ mli. Fɛɛ sɛɛ lɛ, nyɛmimɛi ni yɔɔ esafo lɛ mli lɛ eyɔse akɛ, be fɛɛ be ni ebaaba asafoŋ kpeei loo ebaaya shiɛmɔ lɛ, eyɛ miishɛɛ.\nNyɛmi nuu ko ni atsɛɔ lɛ John lɛ hu sɔmɔ akɛ nɔkwɛlɔ gbɛfalɔ nɔ ni fe afii 43. Enya sɔɔmɔ nitsumɔ lɛ fã nɛɛ he waa, ni esusuuu kɔkɔɔkɔ akɛ be ko baashɛ ni ebaakpa tsumɔ! Shi hela bamɔ ewekunyo ko, ni ehe bahia ni ekɛ nɔkwɛlɔ gbɛfãa nitsumɔ lɛ afɔ̃ shi ni eyakwɛ lɛ. Kɛ́ nyɛmimɛi ni le John lɛ kɛ lɛ kpe yɛ kpokpaa nɔ kpeei loo kpee wuji ashishi lɛ, amɛnaa akɛ etsakeko kwraa; loloolo lɛ, eyɛ miishɛɛ waa.\nMɛni hewɔ Diana kɛ John yɔɔ miishɛɛ lolo lɛ? Ani mɛi ni kɛ naagbai miikpe yɛ amɛshihilɛ mli lɛ baanyɛ aná miishɛɛ? Mɛni baaye abua mɛi ni ehe ebahia ni amɛkɛ sɔɔmɔ hegbɛ ko ni amɛsumɔɔ waa lɛ afɔ̃ shi lɛ koni amɛmiishɛɛ akatã? Biblia lɛ hãa sanebimɔi nɛɛ fɛɛ hetoo. Ekɛɔ akɛ: “Jalɔ baanya yɛ Yehowa hewɔ.” (Lala 64:10) Kɛ́ wɔnyɛ wɔna nibii ni baahã wɔná miishɛɛ daa kɛ nibii ni nyɛŋ ahã wɔná miishɛɛ daa lɛ, no baaye abua wɔ ni wɔnu ŋmalɛ nɛɛ shishi jogbaŋŋ.\nMIISHƐƐ NI SƐƐ BAANYƐ AFO\nNibii komɛi yɛ ni mɛi pii kpɛlɛɔ nɔ akɛ amɛhãa mɔ náa miishɛɛ. Akɛ nɔkwɛmɔnɔ lɛ, kɛ́ nuu ko kɛ yoo ko ni sumɔɔ amɛhe waa lɛ bote gbalashihilɛ mli lɛ, amɛnáa miishɛɛ. Nakai nɔŋŋ kɛ́ mɔ ko fɔ loo ená sɔɔmɔ hegbɛ ko lɛ, enáa miishɛɛ. Nibii nɛɛ hãa wɔnáa miishɛɛ, ejaakɛ amɛji Yehowa dɛŋ nikeenii. Lɛ eto gbalashihilɛ shishi, lɛ ebɔ wɔ bɔ ni wɔbaanyɛ wɔfɔ, ni lɛ nɔŋŋ etsɔɔ Kristofoi asafo lɛ nɔ ehãa wɔ nitsumɔi srɔtoi yɛ esafo lɛ mli.—1 Mo. 2:18, 22; Lala 127:3; 1 Tim. 3:1.\nShi nibii ni hãa wɔnáa miishɛɛ lɛ ateŋ ekomɛi baanyɛ aŋmɛɛ wɔ. Akɛ nɔkwɛmɔnɔ lɛ, mɔ ko ni ebote gbalashihilɛ mli lɛ hefatalɔ baanyɛ aje esɛɛ loo egbo. (Eze. 24:18; Hos. 3:1) Gbekɛbii komɛi gboɔ amɛfɔlɔi kɛ Nyɔŋmɔ nɔ toi, ni amɛteŋ mɛi komɛi po feɔ aahu ni ashwieɔ amɛ. Kɛ́ obaakai lɛ, Samuel bihii lɛ yeee Yehowa anɔkwa, ni David hu ná naagbai pii yɛ eweku lɛ mli akɛni ekɛ Batsheba yabɔ ajwamaŋ lɛ hewɔ. (1 Sam. 8:1-3; 2 Sam. 12:11) Nibii tamɔ enɛɛmɛi hãaa mɔ aná miishɛɛ, moŋ lɛ, amɛhãa mɔ tsui kumɔɔ ni eyeɔ awerɛho.\nNakai nɔŋŋ sɔɔmɔ hegbɛi ni wɔyɔɔ lɛ baanyɛ aje wɔdɛŋ, ekolɛ yɛ hela ko ni emɔ wɔ, weku sɔ̃i komɛi ni ebajwere wɔnɔ, loo tsakemɔi komɛi ni afee yɛ asafo lɛ mli lɛ ahewɔ. Nyɛmimɛi ni ehe bahia ni amɛkɛ sɔɔmɔ hegbɛ ko afɔ̃ shi lɛ ateŋ mɛi pii ewie akɛ, be fɛɛ be lɛ, amɛkaiɔ miishɛɛ ni amɛná be ni amɛsɔmɔɔ lɛ.\nNo hewɔ lɛ, ekã shi faŋŋ akɛ, miishɛɛ ni wɔnáa yɛ nibii komɛi tamɔ nɔ ni wɔtsĩ tã kɛtsɔ hiɛ lɛ amli lɛ sɛɛ baanyɛ afo. Shi ani miishɛɛ ko yɛ ni no lɛ, esɛɛ efooo kɔkɔɔkɔ, ekɔɔɔ he eko naagbai ni wɔkɛkpeɔ yɛ shihilɛ mli? Hɛɛ, eko yɛ nakai, ejaakɛ yɛ naagbai ni Samuel, David, kɛ anɔkwafoi krokomɛi kɛkpe lɛ fɛɛ sɛɛ lɛ, amɛmiishɛɛ etãaa.\nMIISHƐƐ NI SƐƐ EFOOO\nYesu le nɔ tuuntu ni hãa mɔ náa miishɛɛ. Dani ebaaba shikpɔŋ lɛ nɔ lɛ, Biblia lɛ kɛɛ ‘emii shɛɔ ehe yɛ Yehowa hiɛ be fɛɛ be.’ (Abɛi 8:30) Be ni Yesu ba shikpɔŋ lɛ nɔ lɛ, ekɛ naagbai ni mli wala kpe, shi loloolo lɛ, efee e-Tsɛ lɛ suɔmɔnaa nii, ni no hã ená miishɛɛ. (Yoh. 4:34) Yesu na nɔ waa kɛtee gbele mli. Shi yɛ nakai be lɛ mli po diɛŋtsɛ lɛ, Biblia lɛ hãa wɔleɔ akɛ “miishɛɛ ni kã ehiɛ lɛ hewɔ lɛ, edamɔ piŋmɔ ni epiŋ yɛ piŋmɔ tso lɛ nɔ lɛ naa.” (Heb. 12:2) No hewɔ lɛ, ŋwanejee ko bɛ he akɛ, nibii pii yɛ ni wɔbaanyɛ wɔkase yɛ saji ni Yesu wie yɛ nɔ ni hãa mɔ náa miishɛɛ diɛŋtsɛ lɛ he lɛ amli. Nyɛhãa wɔsusua enyɔ he wɔkwɛa.\nBe ko lɛ, Yesu tsu ekaselɔi 70 ni amɛyashiɛ. Be ni amɛtee lɛ, amɛnyɛ amɛtsu naakpɛɛ nii, ni amɛfamɔ daimonioi po, ni enɛ hã amɛná miishɛɛ waa. Shi Yesu kɛɛ amɛ akɛ: “Nyɛkanyaa akɛni akɛ mumɔi lɛ woɔ nyɛshishi lɛ hewɔ, moŋ lɛ nyɛnyaa akɛni aŋmala nyɛgbɛ́ii yɛ ŋwɛi lɛ hewɔ.” (Luka 10:1-9, 17, 20) No hewɔ lɛ, Yesu miikɛɛ amɛ akɛ Yehowa suɔmɔnaa nii ni amɛnyɛ amɛfee lɛ he miihia kwraa fe hegbɛ krɛdɛɛ ni amɛná lɛ, ni no ji nɔ titri ni esa akɛ amɛmii ashɛ he.\nBe ko hu lɛ, Yesu miishiɛ eehã mɛi babaoo ko. Bɔ ni Yesu tsɔɔ amɛ nii ehãa lɛ ta Yuda yoo ko ni yɔɔ jɛmɛ lɛ tsuiŋ aahu akɛ ejie Yesu mami yi akɛ eyɛ miishɛɛ. Shi Yesu jaje lɛ. Ekɛɛ akɛ: “Dabi, jeee nakai, moŋ lɛ, mɛi ni nuɔ Nyɔŋmɔ wiemɔ lɛ ni amɛyeɔ nɔ lɛ yɛ miishɛɛ!” (Luka 11:27, 28) Kɛ́ onyɛ otsɔse bi ni ebatsɔ onukpa kpakpa lɛ, onáa miishɛɛ. Shi kɛ́ obo Yehowa toi ni wekukpaa kpakpa hi okɛ lɛ teŋ lɛ, obaaná miishɛɛ ni sɛɛ efooo.\nKɛ́ wɔna akɛ Yehowa yɛ wɔhe miishɛɛ lɛ, ehãa wɔmii shɛɔ wɔhe waa. Kɛ́ naagbai ni wɔkɛkpeɔ yɛ shihilɛ mli lɛ hao wɔ waa po lɛ, loloolo lɛ wɔle akɛ Yehowa yɛ wɔhe miishɛɛ. Enɛ hewɔ kɛ́ wɔnyɛ wɔye Yehowa anɔkwa yɛ shihilɛi ni mli wala amli lɛ, wɔmiishɛɛ lɛ faa kɛtekeɔ nɔ lɛ. (Rom. 5:3-5) Agbɛnɛ hu, Yehowa hãa mɛi fɛɛ ni kɛ amɛhiɛ fɔ̃ɔ enɔ lɛ emumɔ krɔŋkrɔŋ, ni yibii ni mumɔ lɛ woɔ lɛ eko ji miishɛɛ. (Gal. 5:22) Ani oona nɔ hewɔ ni Lala 64:10 lɛ kɛɔ akɛ “Jalɔ baanya yɛ Yehowa hewɔ” lɛ?\nMɛni eye ebua John koni emiishɛɛ akatã?\nYiŋtoo kome too nɛɛ nɔŋŋ hewɔ Diana kɛ John ni wɔtsĩ amɛtã yɛ sane nɛɛ shishijee lɛ amiishɛɛ etãaa yɛ naagbai ni amɛkɛkpe lɛ fɛɛ sɛɛ lɛ. Diana wie akɛ: “Miyaba Yehowa abo, tamɔ bɔ ni gbekɛbii yabaa amɛfɔlɔi abo lɛ.” Ewie kɛfata he akɛ: “Minyɛɔ mishiɛɔ be fɛɛ be, ni mifeɔ nakai kɛ miishɛɛ. Minuɔ he akɛ enɛ ni minyɛɔ mifeɔ lɛ ji Yehowa dɛŋ jɔɔmɔ.” Be ni ehe bahia ni John kɛ nɔkwɛlɔ gbɛfalɔ nitsumɔ ni etsuɔ lɛ afɔ̃ shi lɛ, mɛni ye ebua lɛ ni etee nɔ ekɛ ekãa tsu shiɛmɔ nitsumɔ lɛ ni emiishɛɛ etãaa? Ewie akɛ: “Kɛjɛ afi 1998 be ni miná hegbɛ akɛ matsɔɔ nii yɛ Sɔɔmɔ Tsɔsemɔ Skul lɛ mli lɛ, mikase nii waa fe bei fɛɛ ni eho.” Ewie akɛ, akɛni lɛ kɛ eŋa lɛ fɛɛ saa amɛjwɛŋmɔ amɛto akɛ amɛbaatsu nɔ fɛɛ nɔ ni Yehowa kɛbaawo amɛdɛŋ akɛ amɛtsu lɛ hewɔ lɛ, be ni ekpa sɔɔmɔ akɛ nɔkwɛlɔ gbɛfalɔ lɛ, efeee naagba tsɔ kɛhãaa amɛ. Ekɛfata he akɛ: “Wɔshwako wɔhe kwraa akɛ wɔtsu nɔ fɛɛ nɔ ni wɔbaanyɛ yɛ Yehowa sɔɔmɔ lɛ mli.”\nNyɛmimɛi babaoo hu yɛ ni amɛkpa shi amɛna akɛ nɔ ni awie yɛ Lala 64:10 lɛ ji anɔkwale. Akɛ nɔkwɛmɔnɔ lɛ, be ni ahã nyɛmi nuu ko kɛ eŋa ni kɛ nɔ ni fe afii 30 esɔmɔ yɛ Betel yɛ United States lɛ bɔi sɔɔmɔ akɛ gbɛgbalɔi krɛdɛi lɛ, amɛwie akɛ: “Kɛ́ nɔ ko ni osumɔɔ waa lɛ je odɛŋ lɛ, oyeɔ awerɛho.” Shi amɛkɛfata he akɛ: “Shi kɛ́ oye awerɛho fioo lɛ, esa akɛ okpa.” Be ni amɛyashɛ he ni akɛɛ amɛyasɔmɔ yɛ lɛ, amɛkɛ asafo lɛ bɔi shiɛmɔyaa oya nɔŋŋ. Amɛwie akɛ: “Wɔsɔle yɛ nibii pɔtɛi komɛi ahe, ni Yehowa hã wɔsɔlemɔi lɛ ahetoo. Be ni wɔna nakai lɛ, ewo wɔ hewalɛ waa ni ehã wɔmii shɛ wɔhe. Be ni wɔba lɛ, etsɛɛɛ ni mɛi krokomɛi ni yɔɔ asafo lɛ mli lɛ je gbɛgbamɔ nitsumɔ lɛ shishi, ni Yehowa jɔɔ wɔ kɛ Biblia mli nikaselɔi enyɔ ni bɔɔ mɔdɛŋ waa.”\n“NYƐMLI AFILIA NYƐ KƐYAA NAANƆ”\nEyɛ mli akɛ wɔbaasumɔ ni wɔná miishɛɛ be fɛɛ be moŋ, shi anɔkwa, jeee be fɛɛ be nakai feemɔ yɔɔ mlɛo. Bei komɛi lɛ, nibii komɛi nyɛɔ efiteɔ wɔmiishɛɛ. Shi wiemɔi ni Yehowa tsɔ emumɔ lɛ nɔ ehã aŋma yɛ Lala 64:10 lɛ shɛjeɔ wɔmii. Kɛ́ nɔ ko hã wɔhao po lɛ, wɔbaanyɛ wɔná nɔmimaa akɛ, kɛ́ wɔtee nɔ wɔfee nɔ ni ja yɛ nakai shihilɛ ni mli wa lɛ po mli lɛ, ‘wɔbaanya yɛ Yehowa hewɔ.’ Nɔ ni fe fɛɛ lɛ, wɔyɛ hiɛnɔkamɔ akɛ, tamɔ bɔ ni Yehowa ewo shi lɛ, “ŋwɛi hee kɛ shikpɔŋ hee” baaba. Nakai beiaŋ lɛ, wɔ fɛɛ wɔbaaye emuu, ni ‘wɔbaanya ni wɔmli baafili wɔ kɛya naanɔ’ yɛ nibii fɛɛ ni Yehowa baafee lɛ ahewɔ.—Yes. 65:17, 18.\nKwɛ bɔ ni shihilɛ baaŋɔɔ yɛ nakai beiaŋ! Wɔgbɔmɔtsei lɛ baaye emuu, ni gbi ko gbi ko bɛ ni wɔbaate shi ni wɔbaakɛɛ akɛ wɔbɛ hewalɛ. Wɔkaiŋ nibii ni yɔɔ dɔlɛ waa ni enina wɔ yɛ jeŋ fɔŋ nɛɛ mli lɛ dɔŋŋ, ejaakɛ Biblia lɛ kɛɛ “akaiŋ tsutsu nii lɛ dɔŋŋ, ni amɛbaŋ tsui mli hu dɔŋŋ.” Yehowa baatee wɔsuɔlɔi ni egboi lɛ shi kɛba wala mli ekoŋŋ, ni ‘wɔmii baashɛ wɔhe naakpa,’ tamɔ bɔ ni gbekɛ yoo lɛ ni eye afii 12 ni gbo ni Yesu tee lɛ shi lɛ fɔlɔi amii shɛ amɛhe lɛ. (Mar. 5:42) Naagbee lɛ, mɔ fɛɛ mɔ ni yɔɔ shikpɔŋ lɛ nɔ lɛ baafee nibii ni ja be fɛɛ be, ni wɔ fɛɛ wɔbaanya kɛya naanɔ “yɛ Yehowa hewɔ.”


Mɛni ji Osatofeemɔ? Ani Osatofeemɔ Sɛɛ Baafo Be Ko?\nKANEMƆ YƐ Acholi Afrikaans Albania Amharic Arabic Armenia Armenia (West) Aymara Blɔfo Bulgaria Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chokwe Cibemba Cinyanja Croatia Czech Denmark Dutch Efik Estonia Ewe Fiji Finland French Ga Georgia Germany Guarani Haitian Creole Hausa Hebri Hela Hiligaynon Hmong (White) Hungary Igbo Iloko Indonesia Isoko Italia Japan Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korea Krio Lhukonzo Lingala Lithuania Luganda Lunda Luo Luvale Macedonia Malagasy Malta Mambwe-Lungu Maya Myanmar Ndebele (Zimbabwe) Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Persia Poland Portuguese (Brazil) Quechua (Bolivia) Quechua (Cuzco) Romania Runyankore Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Sweden Tagalog Tajiki Tatar Tetun Dili Thailand Tigrinya Tiv Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Urdu Vietnam Wolaita Xhosa Yoruba Zande Zapotec (Isthmus) Zulu\nYOO ko ni atsɛɔ lɛ Panayiota lɛ da yɛ Mediteranea ŋshɔkpɔ ko nɔ. Be ni eji oblayoo fioo lɛ, ekɛ ehe wo maŋkwramɔŋ saji amli waa. Sɛɛ mli lɛ, eyasɔmɔ akɛ woloŋmalɔ kɛhã maŋkwramɔŋ kuu ko ni yɔɔ akrowa ni eyɔɔ lɛ. Etee shĩa kɛ shĩa po eyaba shika ehã amɛkuu lɛ, ni ekɛ be babaoo tsu enɛ. Shi be ni be shwie mli lɛ, maŋkwramɔŋ saji baje Panayiota tsine kwraa. Eyɛ mli akɛ nakai beiaŋ lɛ, kuu lɛ mli bii lɛ tsɛɔ amɛhe nanemɛi moŋ, shi béi, awuŋayeli, kɛ sui gbohii krokomɛi yaa nɔ yɛ amɛteŋ.\nAtsɔse nuu ko ni atsɛɔ lɛ Daniel lɛ yɛ weku ko ni yɔɔ Ireland ni kɛ Nyɔŋmɔjamɔ shwɛɛɛ kwraa lɛ mli. Shi dɔlɛ sane ji akɛ, ekaiɔ osato ni osɔfoi lɛ feɔ lɛ waa, ejaakɛ no mli lɛ amɛnuɔ dãa waa, amɛshwɛɔ asɔ, ni amɛjuɔ shika kɛjɛɔ onia ni atsuɔ lɛ mli, shi amɛkɛɔ lɛ akɛ kɛ́ efee esha lɛ, abaashã lɛ yɛ hɛl.\nNuu ko ni atsɛɔ lɛ Jeffery lɛ kɛ be babaoo tsu nii ehã United Kingdom kɛ United States nitsumɔhe ko ni yɔɔ meelei, ni yeɔ jara yɛ je lɛŋ hei srɔtoi lɛ. Ekaiɔ akɛ, bei pii kɛ́ amɛjarayelɔi lɛ kɛ jarayelɔi krokomɛi kɛ amralofoi lɛ miishara lɛ, amɛtsɔɔ juu kɛ fɔ̃ nɔ koni amɛná nibii ogbɔjɔ. Amɛwieɔ nibii ni bɛ mli bɔ ni afee ni amɛnine ashɛ nɔ ni amɛtaoɔ lɛ nɔ, ni enɛ tsɔɔ akɛ amɛji osatofoi.\nDɔlɛ sane ji akɛ, jeee mɛnɛɛmɛi pɛ kɛ shihilɛ ni tamɔ nɛkɛ ekpe. Ŋmɛnɛ lɛ, osatofeemɔ eyi adesai ashihilɛ mli fɛɛ—eyɛ maŋkwramɔ, jamɔ, kɛ jarayeli mli. Aná Blɔfo wiemɔ ni atsɔɔ shishi akɛ “osato” lɛ kɛjɛ Hela wiemɔ ko ni tsɔɔ wielɔ loo mɔ ko ni feɔ drama yɛ kpoku nɔ ni ewo kaakamotobi lɛ mli. Sɛɛ mli lɛ, akɛ wiemɔ nɛɛ batsu nii kɛhã mɔ fɛɛ mɔ ni kwaa efeɔ nɔ ko koni ekɛlaka mɛi loo ní ekɛye mɛi ahe nii.\nMɛi ni atsɔɔ osatofeemɔ nɔ ashishiuɔ amɛ lɛ baanyɛ anu dɔlɛ kɛ mlifũ he waa. Ni ekolɛ mɛi nɛɛ kɛ dɔlɛ baawie akɛ: “Osatofeemɔ! Ani esɛɛ baafo be ko?” Miishɛɛ sane ji akɛ, Nyɔŋmɔ Wiemɔ lɛ hãa wɔnaa akɛ esɛɛ baafo.\nBƆ NI NYƆŊMƆ KƐ EBI LƐ NAA OSATOFEEMƆ\nBiblia lɛ hãa wɔleɔ akɛ, mumɔŋ bɔɔ nɔ ko ni je osatofeemɔ shishi, shi jeee adesai. Be ni abɔ adesai lɛ, Satan Abonsam to akɛ ebaalaka Hawa, ni ji klɛŋklɛŋ yoo lɛ, no hewɔ lɛ etsɔ onufu ko nɔ efee ehe tamɔ mɔ ko ni miitao eye ebua lɛ. (1 Mose 3:1-5) Kɛjɛ nakai beiaŋ kɛbaa nɛɛ, adesai babaoo ekwa efee amɛhe mɛi ni amɛjeee, ni amɛfee nakai kɛlaka mɛi krokomɛi koni amɛnine ashɛ nɔ ni amɛtaoɔ nɔ.\nBe ni alaka blema Israelbii lɛ ni amɛkɛ amɛhe yawo apasa jamɔ mli, ni amɛtsɔmɔ amɛhe mumɔŋ osatofoi lɛ, Nyɔŋmɔ bɔ amɛ kɔkɔ shii abɔ yɛ nɔ ni baajɛ mli kɛba lɛ he. Yehowa Nyɔŋmɔ tsɔ gbalɔ Yesaia nɔ ewie akɛ: “Nɛkɛ maŋ nɛɛ bɛŋkɛɔ mi kɛ amɛdaa kɛkɛ, ni amɛkɛ amɛnaabu kɛkɛ woɔ mi, shi amɛtsui etsi ehe kɛjɛ mihe kɛtee shɔŋŋ.” (Yesaia 29:13) Be ni Israelbii lɛ kpoo akɛ amɛbaatsake amɛtsui lɛ, Nyɔŋmɔ ŋmɛ gbɛ ni maŋsɛɛ bii yafite amɛjamɔhe, ni ji Yerusalem kɛ esɔlemɔtsu lɛ—klɛŋklɛŋ lɛ Babilonbii lɛ yatutua amɛ yɛ afi 607 D.Ŋ.B. ni naagbee lɛ, Roma asraafoi lɛ yatutua amɛ yɛ afi 70 Ŋ.B. Eyɛ faŋŋ akɛ, Nyɔŋmɔ eŋmɛɛɛ osatofeemɔ gbɛ kɛyaaa naanɔ.\nNɔ ni tamɔɔɔ nakai lɛ, Nyɔŋmɔ kɛ e-Bi Yesu fɛɛ nyaa adesai ni yeɔ anɔkwa ni amɛfeee osato lɛ ahe waa. Akɛ nɔkwɛmɔnɔ lɛ, mra mli be ni Yesu je eshiɛmɔ nitsumɔ lɛ shishi lɛ, nuu ko ni atsɛɔ lɛ Natanael lɛ yanina lɛ. Be ni Yesu na lɛ lɛ, ewie akɛ: “Naa, Israelnyo ni ekã shi faŋŋ akɛ, lakamɔ ko bɛ emli.” (Yohane 1:47) Sɛɛ mli lɛ, Natanael, ni atsɛɔ lɛ hu akɛ Bartolomeo lɛ batsɔ Yesu bɔfoi 12 lɛ ateŋ mɔ kome.—Luka 6:13-16.\nYesu ná be ehã ekaselɔi lɛ, ni etsɔɔ amɛ gbɛ nɔ ni Nyɔŋmɔ tsɔɔ esusuɔ nii ahe. Esaaa akɛ Yesu sɛɛnyiɛlɔi lɛ feɔ osato. Yesu kɛ hiɛdɔɔ wie eshi osato ni jamɔŋ hiɛnyiɛlɔi ni yɔɔ yɛ nakai beiaŋ lɛ feɔ lɛ, ni ekɛbɔ esɛɛnyiɛlɔi lɛ kɔkɔ. Susumɔ nibii komɛi ni jamɔŋ hiɛnyiɛlɔi lɛ feɔ lɛ he okwɛ.\nAmɛfeɔ ‘jalɛ nii’ koni mɛi ana amɛ. Yesu kɛɛ mɛi ni boɔ lɛ toi lɛ akɛ: ‘Nyɛkwɛa jogbaŋŋ ni nyɛkafea nyɛjalɛ nii lɛ yɛ gbɔmɛi ahiɛ koni amɛna nyɛ, taakɛ osatofoi lɛ feɔ.’ Ekɛɛ amɛ hu akɛ, kɛ́ amɛmiifee ejurɔ lɛ, amɛhã ‘ehi teemɔŋ.’ Esa akɛ amɛsɔle yɛ teemɔŋ, jeee ni mɛi ana amɛ. No baahã amɛjamɔ lɛ afee nɔ ni osato bɛ mli, ni e-Tsɛ hu baaná he miishɛɛ.—Mateo 6:1-6.\nAmɛkɛ oyaiyeli wieɔ mɛi afatɔi ahe. Yesu kɛɛ akɛ: “Osatofo! Jiemɔ mplaŋ lɛ yɛ bo diɛŋtsɛ ohiŋmɛi mli klɛŋklɛŋ, kɛkɛ lɛ, obaana faŋŋ bɔ ni ooofee ojie jwɛi hwiaa lɛ yɛ onyɛmi lɛ hiŋmɛi mli.” (Mateo 7:5) Kɛ́ mɔ ko gbalaa ejwɛŋmɔ kɛyaa mɛi krokomɛi afatɔi anɔ, ni yɛ nakai beiaŋ nɔŋŋ lɛ, lɛ diɛŋtsɛ etɔɔ tɔmɔi ni yɔɔ hiɛdɔɔ lɛ, belɛ eefee osato. Anɔkwa sane ji akɛ, “mɛi fɛɛ efee esha ni amɛnyɛɛɛ amɛjie Nyɔŋmɔ anunyam lɛ kpo.”—Romabii 3:23.\nAmɛhiɛɛɛ jwɛŋmɔ kpakpa. Gbi ko lɛ, Farisifoi lɛ akaselɔi kɛ Herode sɛɛfilɔi lɛ babi Yesu sane ko ni kɔɔ toowoo he. Amɛwo Yesu yiteŋ mulu amɛkɛɛ: “Tsɔɔlɔ, wɔle akɛ owieɔ anɔkwale ni otsɔɔ Nyɔŋmɔ gbɛ lɛ yɛ anɔkwale mli.” Kɛkɛ ni amɛbi lɛ sane kɛtsɔ lɛ akpa amɛkɛɛ: “Ani mla ŋmɛɔ gbɛ akɛ awo yi too ahã Kaisare aloo mla eŋmɛɛɛ gbɛ?” Yesu hã amɛ hetoo akɛ: “Osatofoi, mɛni hewɔ nyɛkaa mi?” Yesu tsɛ amɛ osatofoi, ni enɛ sa amɛ waa, ejaakɛ jeee sane ni amɛbabi lɛ lɛ hetoo amɛtaoɔ, shi amɛmiitao “amɛtsɔ nɔ ni ebaawie lɛ nɔ amɛdũ lɛ.”—Mateo 22:15-22.\nAnɔkwa Kristofoi jieɔ “suɔmɔ ni jɛ tsui ni mli tse kɛ henilee kpakpa kɛ hemɔkɛyeli ní osato bɛ mli” kpo.—1 TIMOTEO 1:5\nYɛ afi 33 Ŋ.B. Pentekoste gbi lɛ nɔ lɛ, ato Kristofoi asafo lɛ shishi, ni enɛ hã anɔkwayeli gbɛ eshwã. Anɔkwa Kristofoi lɛ bɔ mɔdɛŋ waa koni amɛjie osatofeemɔ kɛjɛ amɛteŋ. Akɛ nɔkwɛmɔnɔ lɛ, Petro, ni ji bɔfoi 12 lɛ ateŋ mɔ kome lɛ wo enyɛmimɛi Kristofoi lɛ hewalɛ ni amɛtsɔ ‘anɔkwale lɛ toiboo nɔ amɛjie nyɛmimɛi ahedɔɔ ní osato bɛ mli kpo.’ (1 Petro 1:22) Bɔfo Paulo wo ehefatalɔi nitsulɔi lɛ hewalɛ koni amɛjie “suɔmɔ ni jɛ tsui ni mli tse kɛ henilee kpakpa kɛ hemɔkɛyeli ní osato bɛ mli lɛ” kpo.—1 Timoteo 1:5.\nHEWALƐ NI NYƆŊMƆ WIEMƆ LƐ YƆƆ\nNibii ni Yesu kɛ ebɔfoi lɛ tsɔɔ, ni aŋma yɛ Biblia lɛ mli lɛ ahe yɛ sɛɛnamɔ ŋmɛnɛ, taakɛ eji yɛ klɛŋklɛŋ afii ohã lɛ mli lɛ. Bɔfo Paulo wie kɛkɔ enɛ he akɛ: “Nyɔŋmɔ wiemɔ lɛ hiɛ kã ni eyɛ hewalɛ ni enaa ba fe klante fɛɛ klante kɛ enaa nta, ni egbuɔ kɛboteɔ mli aahu kɛyashiɔ egbalaa susuma kɛ mumɔ mli, kɛ agbɛnɛ hu talɔi kɛ wuiaŋfɔ lɛ mli, ni enyɛɔ ekɔɔ tsui lɛ mli susumɔi kɛ yiŋtoi asɛɛ.” (Hebribii 4:12) Mɛi babaoo ekase Biblia lɛ ni amɛmiibɔ mɔdɛŋ ni amɛhi shi yɛ nɔ ni amɛkase lɛ naa, ni enɛ eye ebua amɛ ani amɛtsi amɛhe kɛje osatofeemɔ he ni amɛtsɔmɔ mɛi ni yeɔ anɔkwa. Susumɔ mɛi etɛ ni awie amɛhe yɛ sane nɛɛ shishijee lɛ aniiashikpamɔ lɛ he okwɛ.\nBe ni afɔ̃ Panayiota nine kɛtee Yehowa Odasefoi akpee ko shishi yɛ Maŋtsɛyeli Asa ko nɔ lɛ, nibii ni ena lɛ hã eshihilɛ tsake kwraa. Enaaa akɛ mɔ ko miifee nɔ ko ni ekɛsa mɛi ahiɛ kɛkɛ. Ekɛɛ akɛ: “Be ni mitee jɛmɛ lɛ, mina akɛ mɔ fɛɛ mɔ mijie suɔmɔ ni osato bɛ mli kpo—nɔ ko ni mina ko eko dã yɛ afii abɔ ni mikɛ mihe ewo maŋkwramɔŋ saji amli lɛ mli fɛɛ.”\n“Mina akɛ mɔ fɛɛ mɔ mijie suɔmɔ ni osato bɛ mli kpo.”—PANAYIOTA\nAkɛ Panayiota bɔi Biblia lɛ kasemɔ, ni etee hiɛ kɛyashi abaptisi lɛ. Kɛjɛ be ni abaptisi lɛ nɛɛ, afii 30 eho. Nɔ ni ekɛɔ amrɔ nɛɛ ji: “Kɛjɛ be ni mibɔi Nyɔŋmɔ Maŋtsɛyeli—ni ji gbɛ pɛ ni wɔbaanyɛ wɔtsɔ nɔ wɔná jeŋ ni jalɛsaneyeli yɔɔ mli—lɛ he sane lɛ shiɛmɔ nɛɛ, miná miishɛɛ diɛŋtsɛ yɛ shihilɛ mli, ni enɛ ji nɔ ko ni be ni miyaa shĩa kɛ shĩa ni miyajieɔ maŋkwramɔŋ kuu ni miyɔɔ mli lɛ yi mihãa mɛi lɛ mináaa.”\n“Misumɔɔɔ akɛ minanemɛi Kristofoi lɛ naa mi akɛ miji gbɔmɔ kpakpa ni yɛ anɔkwale mli lɛ miifee nɔ ko ni ejaaa.”—DANIEL\nDaniel tee ehiɛ waa yɛ Kristofoi asafo lɛ mli, ni akɛ sɔɔmɔ hegbɛi komɛi wo edɛŋ. Afii fioo komɛi asɛɛ lɛ, etɔ̃ tɔ̃mɔ ko ni hã ehe nilee bɔi lɛ yii. Ekɛɛ akɛ: “Akɛni afii komɛi ni eho be ni miyaa sɔlemɔ lɛ, mina osatofeemɔ ni yaa nɔ yɛ nakai sɔlemɔ lɛ mli lɛ hewɔ lɛ, minu he akɛ esa akɛ mikɛ misɔɔmɔ hegbɛi lɛ afɔ̃ shi. Misumɔɔɔ akɛ minanemɛi Kristofoi lɛ naa mi akɛ miji gbɔmɔ kpakpa ni yɛ anɔkwale mli lɛ miifee nɔ ko ni ejaaa.”\nMiishɛɛ sane ji akɛ, be ni be shwie mli lɛ, Daniel nu he akɛ ebaanyɛ etsu sɔɔmɔ hegbɛi lɛ ahe nii ekoŋŋ ní ehe nilee gbaaa enaa, ni ekɛ miishɛɛ kpɛlɛ sɔɔmɔ hegbɛi anɔ ekoŋŋ yɛ asafo lɛ mli. Anaa anɔkwayeli ni tamɔ nɛkɛ lɛ yɛ mɛi ni sɔmɔɔ Nyɔŋmɔ ni amɛfeee osato lɛ ateŋ. Amɛbɔɔ mɔdɛŋ akɛ ‘amɛbaajie mplaŋ lɛ’ yɛ amɛ diɛŋtsɛ amɛhiŋmɛi mli dani ‘amɛjie jwɛi hwiaa’ lɛ kɛjɛ amɛnyɛmimɛi lɛ ahiŋmɛii amli.\n“Minyɛŋ maya nɔ mafee mɔ ni shwɛɔ akpa. . . . Miná henilee kpakpa.”—JEFFERY\nJeffery, ni kɛ ehe wo jarayeli nitsumɔ lɛ mli waa lɛ wie akɛ: “Be ni mitee hiɛ yɛ Biblia lɛ kasemɔ mli lɛ, mibayɔse akɛ minyɛŋ maya nɔ mafee mɔ ni shwɛɔ akpa, ní miisumɔ ni eto abla koni enine ashɛ nitsumɔi anɔ. Biblia lɛ mli ŋmalɛi komɛi ehã miná henilee kpakpa, tamɔ Abɛi 11:1 lɛ nɛkɛ; ni jɛmɛ kɛɔ akɛ, ‘shishiumɔ ŋsɛni lɛ, Yehowa miihĩ.’” Anɔkwa, Jeffery efeee enii tamɔ mɛi ni yabi Yesu toowoo he sane lɛ, moŋ lɛ ebɔ mɔdɛŋ akɛ kɛ́ ekɛ enyɛmimɛi Kristofoi lɛ kɛ mɛi krokomɛi fɛɛ miishara lɛ, efeŋ osato.\nYehowa Odasefoi akpekpei abɔ ni yɔɔ je lɛŋ fɛɛ lɛ bɔɔ mɔdɛŋ akɛ amɛkɛ nɔ ni amɛkaseɔ yɛ Biblia lɛ mli lɛ baatsu nii. Amɛmiimia amɛhiɛ ni amɛwo “subaŋ hee ní abɔ yɛ Nyɔŋmɔ suɔmɔ naa yɛ anɔkwa jalɛ kɛ anɔkwayeli krɔŋŋ mli lɛ.” (Efesobii 4:24) Wɔmiiwo bo hewalɛ ni otao mɛi ni Yehowa Odasefoi lɛ ji, nɔ ni amɛheɔ amɛyeɔ, kɛ bɔ ni amɛbaanyɛ amɛye amɛbua bo ni okase jeŋ hee ni Nyɔŋmɔ ewo he shi lɛ he nii. “Jalɛ baahi” nakai jeŋ hee lɛ mli lɛ, ni osatofeemɔ ehiŋ shi dɔŋŋ.—2 Petro 3:13.


1. Mɛni Kristofoi abaptisimɔ tsɔɔ?\nBaptisimɔ ji gbɛ ni mɔ ko tsɔɔ nɔ ebiɔ Nyɔŋmɔ akɛ eesumɔ ni wekukpaa kpakpa akã ekɛ lɛ teŋ. No hewɔ lɛ, esa akɛ abaptisi Kristofonyo beni eda bɔ ni ebaanyɛ ekase Nyɔŋmɔ he nii ní ebatsɔ Yesu kaselɔ, shi jeee beni eji abifao. (Bɔfoi lɛ Asaji 8:12; 1 Petro 3:21) Kɛ́ mɔ ko kase Yesu famɔi lɛ ni eye nɔ lɛ, no dani ebatsɔɔ ekaselɔ.—Kanemɔ Mateo 28:19, 20.\nYesu bɔfoi lɛ abeaŋ lɛ, mɛi babaoo kase Nyɔŋmɔ kɛ Yesu he nii ní amɛshashaooo shi. Ákɛ nɔkwɛmɔnɔ lɛ, beni nuu ko ná ele akɛ Yesu gbele lɛ baanyɛ aha mɔ aná yiwalaheremɔ lɛ, amrɔ nɔŋŋ ni ebatsɔ Yesu kaselɔ. Ŋmɛnɛ lɛ, mɛi babaoo ni hiɛ tsui kpakpa ebatsɔmɔ Yesu sɛɛnyiɛlɔi.—Kanemɔ Bɔfoi lɛ Asaji 8:26-31, 35-38.\n2. Mɛni hewɔ abaptisi Yesu?\nBeni Yesu ye aaafee afii 30 lɛ, Yohane Baptisilɔ lɛ baptisi lɛ yɛ Yordan Faa lɛ mli. Yesu baptisimɔ lɛ damɔ shi kɛha eyiŋ ni ekpɛ akɛ ebaafee Nyɔŋmɔ suɔmɔnaa nii lɛ. (Hebribii 10:7) Nɔ ni fata enɛ he ji ewala ni no mli lɛ ebaaŋɔha akɛ afɔleshaa yɛ adesai ahe eshai ahewɔ lɛ. Dani Yesu aaajɛ ŋwɛi aba ní ebahi shikpɔŋ lɛ nɔ po lɛ, esumɔɔ e-Tsɛ Yehowa ni eboɔ lɛ toi be fɛɛ be.—Kanemɔ Marko 1:9-11; Yohane 8:29; 17:5.\n3. Mɛni hewɔ esa akɛ abaptisi Kristofonyo?\nWɔshihilɛ lɛ tamɔɔɔ Yesu nɔ̃ lɛ—afɔ wɔ akɛ eshafeelɔi. Ni kɛlɛ, Yesu afɔleshaa gbele lɛ haa wɔnáa wɔkɛ Nyɔŋmɔ teŋ wekukpaa kpakpa. (Romabii 5:10, 12; 12:1, 2) Yɛ anɔkwale mli lɛ, wɔbaanyɛ wɔtsɔmɔ enii—eweku lɛ mli bii. (2 Korintobii 6:18) Te wɔfeɔ tɛŋŋ wɔnáa nakai hegbɛ lɛ? Wɔ kome too pɛ wɔsɔleɔ wɔhaa Yehowa kɛjɔɔ wɔhe nɔ wɔhaa lɛ, ni wɔwoɔ lɛ shi akɛ wɔbaafee esuɔmɔnaa nii yɛ wɔwala bei ni eshwɛ lɛ fɛɛ mli. Kɛ́ wɔjɔɔ wɔhe nɔ wɔha lɛ sɛɛ lɛ, wɔhaa abaptisiɔ wɔ yɛ mɛi ahiɛ kɛfeɔ he okadi.—Kanemɔ Mateo 16:24; 1 Petro 4:2.\n4. Te ooofee tɛŋŋ osaa ohe kɛha baptisimɔ?\nYehowa Odasefoi kɛ mɔ fɛɛ mɔ ni miisumɔ ni etsi ebɛŋkɛ Nyɔŋmɔ lɛ kaseɔ Biblia lɛ. Kɛ́ okase Biblia lɛ ni otee Kristofoi akpeei lɛ, ebaaha suɔmɔ ni oyɔɔ kɛha Nyɔŋmɔ kɛ hemɔkɛyeli ni oyɔɔ yɛ emli lɛ mli awa. No hu baaye abua bo koni oná sui kpakpai ní oba ojeŋ jogbaŋŋ. Kɛ́ oná suɔmɔ, hemɔkɛyeli, kɛ sui krokomɛi ni saa Nyɔŋmɔ hiɛ lɛ, nomɛi baaye abua bo koni oye shi ni owo Yehowa akɛ obaasɔmɔ lɛ kɛya naanɔ lɛ nɔ.—Kanemɔ Yohane 17:3; Hebribii 10:24, 25.\nKɛ́ ootao ole enɛ he sane babaoo lɛ, kwɛmɔ wolo nɛɛ ni Yehowa Odasefoi fee lɛ, Mɛni Biblia Lɛ Tsɔɔ Diɛŋtsɛ? yitso 18 lɛ mli.